
INTRODUCERE 

Forma actualizată a Programului de convergenţă 2008-2011 a fost elaborată pe baza  Regulamentului C.E. Nr.1055/2005 care amendează Regulamentul C.E. Nr.1466/1997 privind întărirea supravegherii situaţiei bugetare şi coordonarea politicilor economice. În conformitate cu cerinţele C.E., a treia ediţie a Programului de Convergenţă respectă metodologia privind conţinutul şi formatul Programelor de Convergenţă şi Stabilitate adoptată de Consiliul Ecofin în data de 10 octombrie 2005. De asemenea, ediţia actualizată ia în consideraţie „Opinia Consiliului European” cu privire la a doua ediţie a Programului de Convergenţă al României, care recomandă stabilirea unor ţinte bugetare mai restrictive pentru anii următori şi revizuirea structurii cheltuielilor publice.

Pentru actualizarea Programului de Convergenţă, Ministerul Finanţelor Publice a luat în consideraţie ultimele evoluţii şi proiecţii ale mediului economic intern şi internaţional, precum şi cadrul legislativ în vigoare, inclusiv prevederile proiectului de buget pe anul 2009, aprobat de către Parlament si recenta rectificare bugetara. 

Una din provocările asumate de politica fiscală în perioada prognozată este reconcilierea obiectivului privind îndeplinirea criteriului nominal de convergenţă bugetară într-un mod sustenabil, cu măsuri necesare limitării efectelor crizei economice şi financiare globale asupra economiei românesti. În acest sens, obiectivele bugetare sunt îndreptate către atenuarea ciclicităţii economiei, reducerea presiunilor inflaţioniste generate de cererea în exces şi limitarea deficitelor externe.

Ediţia a treia a Programului de Convergenţă arată capacitatea României de a aduce deficitul structural la mai puţin de 1% din PIB până în 2012, asigurându-se astfel o marjă suficientă pentru evitarea depăşirii limitei de 3% din PIB a deficitului bugetar. 

Angajamentul de adoptare a monedei euro în anul 2014 este menţinut şi reprezintă o ancoră importantă în promovarea reformelor bugetare şi structurale necesare creşterii flexibilităţii economiei româneşti.
2. CADRUL GENERAL AL POLITICII ECONOMICE

2.1 Obiectivele şi priorităţile Guvernului

Strategia bugetară a Guvernului urmăreşte refacerea credibilităţii şi stabilităţii finanţelor publice pe termen scurt şi mediu, prin promovarea unei combinaţii de măsuri concrete şi coerente care să conducă la o limitare a deficitelor bugetare, la o diminuare a nevoii nete de finanţare a sectorului guvernamental, în condiţiile eficientizării alocării resurselor, o pondere importatntă fiind dedicată  investiţiilor publice.

Pentru corectarea dezechilibrelor macroeconomice şi minimizarea probabilităţii amplificării acestora pe parcursul orizontului de prognoză este necesară coordonarea politicilor macroeconomice, în special a celei fiscale şi de venituri cu cea monetară. 

În conformitate cu obiectivele UE prevăzute în Strategia de la Lisabona (relansată), în Liniile Directoare Generale de Politică Economică şi în Pactul de Stabilitate şi Creştere al UE, Strategia economică pe termen mediu a Guvernului vizează următoarele obiective:

(a) Menţinerea stabilităţii macroeconomice, continuarea procesului de dezinflaţie, ajustarea deficitului public şi a deficitului de cont curent până la valori la care să facă posibilă finanţarea lor;

(b) Protejarea categoriilor de populaţie care sunt cele mai afectate de criza economică;

(c) Îmbunătăţirea predictibilităţii şi performanţelor politicii fiscale pe termen mediu, maximizarea şi utilizarea eficientă a fondurilor de la Uniunea Europeană;

(d) Alocarea, cu prioritate, de fonduri bugetare către investiţiile publice în infrastructură ca o sursă alternativă de creare de locuri de muncă;

(e) Asigurarea sustenabilităţii finanţelor publice pe termen lung;

(f) Eficientizarea activităţii administraţiei publice.

Referitor la politica fiscală, viziunea Guvernului este centrată pe asigurarea unui mediu stimulativ şi nediscriminatoriu, concentrându-se în acelaşi timp pe măsuri de consolidare a transparenţei, stabilităţii şi predictibilităţii sale. În plus, dezvoltarea sustenabilă a finanţelor publice are o importanţă primordială ţinând cont de perspectivele demografice adverse. Consolidarea bazei de impozitare şi a modului de aşezare a impozitelor şi taxelor este în continuare esenţială pentru asigurarea resurselor necesare dezvoltării economice şi îndeplinirii sarcinilor statului şi a angajamentelor asumate de România în calitate de stat membru al UE.

În ceea ce priveşte obiectivul specific pe termen mediu, s-a pornit de la premisa că deficitul guvernamental structural va fi de 0,9% din PIB în anul 2012, asigurând funcţionarea simetrică a stabilizatorilor automaţi pentru limitarea volatilităţii economiei. Acest nivel asigură o marjă suficientă de siguranţă pentru evitarea depăşirii limitei de 3% din PIB a deficitului bugetar, în condiţiile apariţiei unor posibile şocuri adverse la adresa ritmului de creştere economică. 
Guvernul a formulat priorităţile în conformitate cu evoluţiile mediului internaţional, prin elaborarea unor măsuri de relansare şi stimulare a creşterii economice. Aceste măsuri de ajustare la nivel naţional sunt coordonate cu prevederile Planului European de Redresare Economică.

Tabelul 2.1.  Măsurile pachetului de limitare a efectelor crizei

	
	Impact buget

	TOTAL
	48,2 mld lei

(9% din PIB)

	A.  Măsuri pentru relansarea şi stimularea creşterii economice
	38,4 mld lei

(7,2% din PIB)

	Alocarea a 8,9 mld Euro pentru investiţii, reprezentând 20% din totalul cheltuielilor bugetare pentru anul 2009, şi 7,1% din PIB.
	37,9 mld lei

	Perfecţionarea mecanismului de absorbţie a fondurilor comunitare. Înfiinţarea grupului interministerial pentru gestionarea absorbţiei fondurilor comunitare sub conducerea directă a primului-ministru şi a vicepremierului.
	

	Neimpozitarea profitului reinvestit
	0,05 mld lei

	Operaţionalizarea fondului de garantare a creditelor pentru IMM-uri şi înfiinţarea fondului de contragarantare a creditelor pentru Întreprinderile Mici şi Mijlocii
	

	Alocarea prin bugetul de stat a cel puţin aceluiaşi volum de fonduri alocat pentru promovarea exporturilor ca în anul 2008
	0,26 mld lei

	Continuarea şi extinderea programului Rabla:

· Intrarea în program a maşinilor mai vechi de 10 ani, cu doi ani mai “tinere” decât cele admise pâna anul trecut. 

· Majorarea sumei acordate de la 3.000 de lei la 3.800 de lei, precum şi finanţarea în limita a 60.000 de vehicule fata de 40.000 în 2008.
	0,23 mld lei

	Includerea în bugetul general consolidat a veniturilor proprii ale instituţiilor şi agenţiilor guvernamentale.
	

	Modificarea tarifului de utilizare a infrastructurii feroviare publice, având ca indicatori de referinţă tona/ kilometru transportat
	

	Suplimentarea bugetului activităţii de cercetare – dezvoltare la prima rectificare bugetară din anul 2009
	

	B. Măsuri pentru finanţarea economiei şi creşterea lichidităţii
	8,77 mld lei

(1,5% din PIB)

	Achitarea datoriilor administraţiei centrale şi locale către agenţii economici: facturi restante şi lucrări recepţionate şi nefacturate
	7,7 mld lei

	Compensarea TVA-ului de recuperat cu TVA-ul de plătit sau cu alte impozite datorate bugetului de stat şi în lunile ulterioare lunii în care s-au depus cererea de restituire, precum şi după expirarea termenului legal de 45 de zile
	

	Capitalizarea CEC Bank
	0,9 mld lei

	Capitalizarea Eximbank prin utilizarea dividendelor cuvenite statului pentru majorarea capitalului social şi alocarea de fonduri publice pentru instrumentele de asigurare şi garantare a operaţiunilor de export, precum riscul valutar şi riscul de neplata.
	0,17 mld lei

	Accelerarea procedurii de atragere a fondurilor europene şi modificarea legii achiziţiilor publice pentru flexibilizarea acestei proceduri
	

	Adoptarea legislaţiei privind parteneriatul public-privat în vederea creşterii dinamicii investiţiilor private în infrastructură 
	

	C. Măsuri  sociale
	1,04 mld lei

(0,2% din PIB)

	Acordarea pensiei sociale pentru pensionarii cu venituri mici în doua tranşe, prin acoperirea diferenţei dintre nivelul actual al pensiei şi plafonul de 350 de lei: pana la 300 de lei de la 1 aprilie 2009 şi diferenţă pănă la 350 de lei de la 1 octombrie 2009.
	0,75 mld lei

	Compensarea cu 90% din preţul de referinţă pentru medicamentele din lista B pentru pensionarii cu pensii de până la 600 de lei. 
	

	Tratarea veniturilor în perioada de şomaj tehnic (maxim trei luni), după cum urmează: 

· din punct de vedere al angajatului – ca venituri de natura non-salarială şi aplicarea regimului corespunzător de impozitare

· din punct de vedere al angajatorului: scutirea de la plata contribuţiilor către bugetul de stat şi al asigurărilor sociale.
	0,10 mld lei 

	Susţinerea cu 50% a formării profesionale continue pentru angajaţi şi şomeri
	0,013 mld lei

	Declanşarea după 15 aprilie, împreună cu partenerii sociali, a mecanismului de consultare pe tema creşterilor salariale pe anul 2009 în sistemul public, în funcţie de performanţele economice ale trimestrului I şi a prognozelor pentru perioada următoare 
	

	Până la 15 aprilie 2009, Guvernul şi partenerii sociali vor purta discuţii în vederea elaborării legii salarizării unice a personalului bugetar 
	

	Pentru anul 2009 se va prelungi perioada de acordare a ajutorului de şomaj cu trei luni 
	0,18 mld lei

	Până la 1 martie 2009, comitetelor sectoriale pentru formare profesională li se va acorda statutul  de  instituţii de utilitate publică 
	

	Pentru demnitari şi pentru funcţiile asimilate cu funcţii de demnitate publică, Guvernul propune îngheţarea salariilor pentru anul 2009
	


2.2  Politica monetară şi a cursului de schimb

Potrivit statului său
, BNR are ca obiectiv fundamental asigurarea şi menţinerea stabilităţii preţurilor. Începând cu luna august 2005, politica monetară se implementează în contexul strategiei de ţintire directă a inflaţiei, care coexistă cu regimul de flotare controlată a cursului de schimb. Acest regim al ratei de schimb este în concordaţă cu utilizarea ţintelor de inflaţie ca ancoră nominală a politicii monetare şi permite un răspuns flexibil al acestei politici la şocurile neprevăzute ce pot afecta economia.

Având în vedere necesitatea implementării unor reforme structurale suplimentare care să ducă la creşterea flexibilităţii economiei româneşti şi a capacităţii acesteia de a face faţă şocurilor asimetrice, se apreciază că moneda naţională nu va putea intra în Mecanismul Ratei de Schimb II  mai devreme de 2012. Această apreciere are în vedere şi necesitatea îndeplinirii condiţiilor care ar permite limitarea la cei doi ani obligatorii a duratei participării la Mecanismul Ratelor de Schimb II. Se consideră că atât perioada anterioară intrării în Mecanismul Ratelor de Schimb II cât şi cea a participării în acest mecanism vor reprezenta etape impoartante ale procesului de convergenţă a economiei româneşti. 
Scăderea treptată a volatilităţii cursului de schimb al leului şi creşterea ulterioară a stabilităţii acestuia vor avea ca suport, pe de o parte, restrângerea efectelor adverse ale crizei financiare şi economice globale, şi, pe de altă parte, însănătoşirea fundamentelor economiei naţionale şi continuarea procesului de convergenţă, de natură să stabilizeze anticipaţiile privind evoluţia cursului de schimb pe termen lung. Mai mult, probabila menţinere a diferenţialului semnificativ de productivitate şi potenţiala revigorare pe termen mediu a investiţiilor străine directe vor crea condiţiile reluării trendului de apreciere sustenabilă în termeni reali a monedei naţionale în raport cu euro – ajustare benefică din perspectiva convergenţei reale şi nominale a economiei româneşti.

In condiţiile în care economia românească se mai află într-un proces de dezinflaţie, ritmul de inflaţie sustenabil pe termen mediu nefiind deocamdată atins, ţintele de inflaţie, ce sunt exprimate ca punct central încadrat de un interval de variaţie de ± 1 punct procentual, sunt anuale (decembrie an precedent/decembrie an curent) şi se stabilesc de către BNR împreună cu guvernul pe o perioadă de timp de doi ani.

Astfel, ţintele anuale de inflaţie stabilite în contexul strategiei de ţintire directă a inflaţiei s-au plasat pe o traiectorie descendentă, nivelul lor coborând de la 7,5% ± 1 punct procentaul în 2005, la 3,5% ± 1 punct procentual în 2009. Pentru anul 2010 s-a optat pentru menţinerea ţintei de inflaţie la nivelul anului anterior, respectiv, la 3,5 la sută ± 1 punct procentual. Argumentul prioritar al acestei opţiuni îl constituie stringenţa atingerii obiectivului de inflaţie stabilit pentru anul 2010 – esenţială pentru prezervarea credibilităţii BNR, în condiţiile în care, sub impactul multiplelor şi amplelor şocuri inflaţioniste produse succesiv sau simultan, ratele anuale ale inflaţiei s-au plasat în anii 2007 şi 2008 la niveluri superioare ţintelor stabilite.

Un argument complementar este cel al dificultăţii atingerii unei ţinte mai ambiţioase de inflaţie în anul 2010, date fiind perspectiva persistenţei efectelor adverse ale procesului necesar de ajustare către niveluri sustenabile a dezechilibrului extern al economiei, şi creşterea – în contextul extinderii şi amplificării crizei financiare şi economice globale – a preocupării autorităţilor pentru consolidarea sustenabilă a dezinflaţiei în contextual reducerii dezechilibrelor macroeconomice existente si al menţinerii stabilităţii financiare.

În favoarea unei abordări prudente în ceea ce priveşte stabilirea ţintei de inflaţie pentru 2010 mai pledează previzibila continuare a manifestării în următorii ani a efectelor inflaţioniste directe exercitate de factori aflaţi în afara sferei de influenţă a băncii centrale, cei mai importanţi fiind: (i) ajustarea preţurilor administrate şi a impozitelor indirecte; (ii) continuarea procesului de convergenţă în plan real şi nominal a economiei româneşti; (iii) menţinerea unor rigidităţi nominale asimetrice.

În acelaşi timp, această ţintă de inflaţie satisface cerinţa de a se consolida dezinflaţia de o maniera sustenabilă şi de a se atinge, în concordanţă cu calendarul prevăzut pentru adoptarea euro, un nivel al ratei inflaţiei compatibil cu criteriul de inflaţie al tratatului de la Maastricht, precum şi cu definţia cantitativă a stabilităţii preţurilor  adoptate de Banca Centrală Europeană.

Atingerea ţintei de inflaţie pe termen mediu şi calibrarea politicii monetare din această perspectivă vor continua să constituie o preocupare pentru BNR, în condiţiile în care pe termen scurt prioritare vor fi asigurarea derulării ordonate a procesului de corectare a dezechilibrelor macroeconomice – amorsat deja în anul 2008, precum şi menţinerea stabilităţii sistemului financiar.

Prezervarea în aceste condiţii a eficacităţii şi capacităţii politicii monetare de a ancora anticipaţiile inflaţioniste se poate realiza doar prin reechilibrarea şi creşterea coerenţei şi credibilităţii mix-ului de politici macroeconomice şi prin accelerarea reformelor structurale. Indispensabilă din această perspectivă este întărirea semnificativă a politicii fiscale şi a celei de venituri, care să se concretizeze în reducerea substanţială a deficitului bugetar şi implicit a balanţei negative economisire/investiţii. Atitudinea austeră a acestor politici este esenţială pentru minimizarea costurilor economice şi sociale ale derulării procesului necesar de ajustare macroeconomică într-un context marcat de severa criză economică şi financiară globală; de asemenea, această conduită condiţionează sustenabilitatea dezinflaţiei şi reluarea creşterii economice sănătoase pe termen mediu şi lung – inclusiv prin potenţialul impact pozitiv exercitat asupra încrederii mediului extern asupra perspectivelor economiei româneşti.

Implementarea efectivă a unui asemenea mix de politici macroeconomice va permite ajustarea treptată de natură a reduce supraimpovărarea politicii monetare, a carei retestrictivitate a crescut considerabil pe parcursul anului 2008, în condiţiile în care rata dobânzii de politică monetară a fost succesiv majorată până la nivelul de 10,25% (în iulie), iar procesul dezinflaţiei s-a reluat în a doua parte a anului, rata anuală a inflaţiei coborând de la 9,04% în iulie la 6,30% în decembrie a aceluiaşi an. BNR a prelungit ulterior conduita foarte prudentă a politicii monetare iniţiind doar în februarie 2009 ciclul de reducere a ratei dobânzii de politică monetară prin efectuarea unei scăderi marginale a acesteia, de 0,25 pp, în condiţiile conturării unei perspective ameliorate a inflaţiei, în principal atribuibile unei eliminări a excesului de cerere agregată. In contextul mai cuprinzător al ajustării condiţiilor monetare în sens larg, scăderea ratelor dobânzilor reprezentative ale politicii monetare se prefigurează a fi în continuare graduală, ea urmând a se corela atât cu epuizarea presiunilor inflaţioniste ale cererii agregate ce va rezulta din deschiderea şi adâncirea pe termen scurt a gap-ului negativ al PIB, cât şi cu atenuarea tendinţei de depreciere a monedei naţionale şi cu temperarea volatilităţii cursului de schimb al leului.

Este de aşteptat ca dezvoltarea semnificativă a adâncimii financiare a economiei care a avut loc în ultimii ani, dar mai ales posibilitatea unei restrângeri mai rapide a creditului intern (şi in special a componentei în valută a acestuia) pe fondul reducerii surselor de finanţare externă a băncilor, să contribuie substanţial la accelerarea procesului de consolidare a rolului ratei dobânzii în cadrul mecanismului de transmisie monetară. Acest proces va fi potenţat şi de flexibilizarea manierei în care BNR gestionează lichiditatea din sistemul bancar prin intermediul operaţiunilor de piaţă monetară, în contextul trecerii recente a a băncii centrale pe poziţia de creditor al sistemului bancar, context în care furnizarea de lichiditate print-o varietate de instrumente în vederea asigurării bunei funcţionări a sistemului financiar este asociată preocupării pentru evitarea alimentării unei volatilităţi excesive a cursului de schimb al monedei naţionale.
2.3. Reforme structurale

În decembrie 2008, Consiliul European a adoptat un Plan European de Redresare Economică pe mai multe domenii. De atunci, condiţile macroeconomice au continuat să se înrăutăţească, după cum se reflectă în prognoza interimară a C.E. din ianuarie 2009. Un element central al Planului European de Redresare Economică îl reprezintă reformele structurale, deoarece acestea pot susţine ocuparea, veniturile populaţiei şi cererea agregată pe termen scurt, pot întări şi facilita flexibilitatea şi redresarea rapidă a creşterii şi pot susţine credibilitatea eforturilor de stimulare fiscală prin sporirea ritmului de creştere economică potenţială.

Prin Programul Naţional de Reformă, România şi-a stabilit ţinte similare cu cele asumate la nivel european, adaptate însă la nivelul de performanţă a pieţei muncii şi a altor domenii conexe, cu scopul asigurării stabilităţii economice şi sustenabilităţii finanţelor publice, creşterii competitivităţii şi productivităţii economice şi îmbunătăţirii funcţionării pieţei forţei de muncă. În această secţiune vom prezenta doar câteva măsuri propuse de noul Guvern, astfel.

Obiectivele politicii de îmbunătăţire a mediului de afaceri şi la dezvoltarea profesiilor liberale în România:

· asigurarea unui mediu legislativ predictibil care să permită planificarea activităţilor operatorilor economici;

· completarea legislaţiei cu noi scheme privind acordarea ajutorului de stat;

· reducerea semnificativă a birocraţiei şi a sistemului fragmentat de taxe nefiscale, reducerea barierelor administrative;

· stimularea dezvoltării unei noi culturi a calităţii prin organizarea coerentă a supravegherii de piaţă, funcţionarea infrastructurilor calităţii şi protecţia consumatorului;

· susţinerea financiară de către stat a „polilor de competitivitate”;

· dezvoltarea capacităţii competitive a sectorului IMM-urilor şi încurajarea capitalului autohton;

· îmbunătăţirea accesului IMM-urilor la finanţare prin programe cu sprijin financiar extern şi/sau de la bugetul de stat.

Obiectivele politicii de dezvoltare regională vizează:

· diminuarea dezechilibrelor regionale existente prin stimularea creşterii competitivităţii şi prin revitalizarea zonelor defavorizate.

· dezvoltarea echilibrată regională prin corelarea politicilor publice naţionale de dezvoltare sectorială cu politicile publice de dezvoltare locală: infrastructură şi transporturi, creşterea ocupării forţei de muncă, dezvoltare rurală, educaţie şi sănătate, mediu.

În realizarea acestor obiective, principalele direcţii de acţiune sunt:

· elaborarea unui cadru normativ procedural care să definească componentele diferitelor nivele de decizie strategică, şi evaluarea resurselor locale umane, economice, financiare etc.;

· dezvoltarea corelată a zonelor urbane şi rurale prin cooperare între autorităţile locale, judeţene, consiliile regionale şi agenţiile de dezvoltare regională pentru a integra planurile de dezvoltare locală în cele regionale şi monitorizarea implementării acestora;

· promovarea parteneriatului public privat în scopul diminuării dezechilibrelor regionale;

· elaborarea unui set de criterii de analiză şi evaluare a autorităţilor administraţiei publice locale în vederea identificării şi reducerii dezechlibrelor dintre acestea, prin sprijinirea absorbţiei fondurilor structurale, alocării schemei de ajutor de stat etc.;

· dezvoltarea resursei umane şi punerea în valoare a potenţialului de cooperare cu sectorul privat şi cu sistemul educaţional local.

Piaţa muncii din România este caracterizată printr-o rată de activitate relativ scăzută comparativ cu media UE, rate ridicate ale şomajului în cazul grupelor de vârstă 15-19 ani şi 20-24 ani, un procent mare de retragere timpurie de pe piaţa formală a muncii şi un grad de ocupare semnificativ în sectorul agriculturii caracterizat de relaţii de muncă nefiscalizate. Obiectivele politicii Guvernului în privinţa îmbunătăţirii pieţei muncii vizează:
· dezvoltarea şi implementarea CNCIS în vederea corelării  învăţământului superior cu cerinţele pieţei muncii pentru creşterea relevanţei învăţământului superior la cerinţele pieţei muncii;
· dezvoltarea unor instrumente şi metodologii de analiză şi de anticipare a schimbărilor pe piaţa muncii în vederea adaptării ofertei de formare profesională la cerinţele pieţei muncii; 

· îmbunătăţirea capacităţii SPO de a furniza servicii de ocupare, formare şi consiliere profesională pentru a răspunde necesităţilor persoanelor aflate în căutarea unui loc de muncă (inclusiv persoanelor aparţinând grupurilor sociale vulnerabile) şi cerinţelor din partea angajatorilor; 
· creşterea participării tinerilor şomeri la măsurile de stimulare a ocupării prin creşterea şanselor de ocupare (employability) în primele 4 luni de şomaj;

· reducerea birocraţiei privind recrutarea angajaţilor prin înfiinţarea one-stop-shop la nivel local (judeţean) şi operaţionalizarea acestora în vederea realizării unei singure proceduri de recrutarea a angajaţilor.
Obiectivele privind reforma administraţiei publice sunt:

· continuarea reformei în administraţia publică bazată pe creşterea autonomiei colectivităţilor locale prin realizarea atât a autonomiei decizionale, cât şi a celei financiare şi patrimoniale, concomitent continuarea procesului de descentralizare, cu respectarea principiului subsidiarităţii. Principalele direcţii de acţiune sunt: descentralizarea administrativă, descentralizarea financiară, gestiunea resurselor umane, eficientizarea achiziţiilor publice, creşterea transparenţei şi eficienţei actului administrativ, proprietatea şi cadastrul.
· restructurarea profundă, inclusiv prin reducerea numarului de personal, a administraţiei publice centrale şi locale, urmărindu-se realizarea unui model organizaţional eficient al structurilor administrative, în paralel cu reducerea drastică a cheltuielilor publice de functionare.

· reducerea birocraţiei şi eficientizarea serviciilor publice.

3. SCENARIUL MACROECONOMIC

3.1  Ipoteze privind mediul economic internaţional

La începutul anului, mai precis în luna ianuarie, datorită materializării riscurilor anunţate în prognoza de toamnă, atât Comisia Europeană (CE) cât şi Fondul Monetar Internaţional (FMI) şi-au revizuit prognozele anterioare.

 Astfel, în World Economic Outlook din aprilie 2009, Fondul Monetar Internaţional estimează un declin al economiei mondiale în 2009 de 1,3% , aşteptându-se, astfel, prima contracţie majoră în ultimii 60 de ani. Prognoza FMI prevede o recesiune profundă a ţărilor dezvoltate (-3,8%), în condiţiile în care criza financiară s-a prelungit şi adâncit comparativ cu estimările anterioare cu efecte evidente asupra ritmului activităţii reale. 

Pentru anul 2009, la nivel mondial, în opinia FMI, cea mai ridicata rata de scădere economică o va înregistra Japonia, cu 6,2%, în timp ce scăderea în Zona Euro va fi de 4,2%, iar în SUA de 2,8%. Principalele noastre partenere comerciale vor înregistra următoarele dinamici: Germania -5,6%, Italia -4,4%, Franţa -3,0%.

De asemenea, se estimează, o diminuare accentuată a exporturilor şi importurilor de bunuri şi servicii ale ţărilor dezvoltate cu 13,5% şi respectiv 12,1%, urmând ca în anul 2010 să se înregistreze o uşoară revenire a acestora (0,5% respectiv 0,4%). 

Conform prognozelor FMI, creşterea economică mondială în anul 2010 se va situa la 1,9%, iar  Zona Euro la -0,4%. Germania şi Italia vor cunoaşte ritmuri de creştere de -1,0% şi respectiv -0,4%, în timp ce pentru Franţa se estimează o creştere de 0,4%.

Actualul regres din Zona Euro are ample consecinţe şi în afara regiunii, aceasta constituind unul dintre cei mai mari parteneri comerciali ai ţărilor din Europa de Est. Astfel, sincronizarea ciclului de afaceri între cele două regiuni este destul de pregnantă. România, în mod special, prezintă un grad înalt de corelaţie a ciclului de afaceri cu Zona Euro. 

Proiecţia preţului ţiţeiului Brent a fost revizuită de la 68 $/baril pentru anul 2009 şi 78 $/baril în 2010 la un nivel de 52$/baril şi respectiv 62,5$/baril, in condiţiile in care relansarea cererii globale este mai lenta comparativ cu estimările anterioare.

În ceea ce priveşte indicele preţului de consum armonizat (HCPI) aferent UE 27, acesta se va situa în anul 2009 la cca. 1%.

FMI trage un semnal de alarmă asupra condiţiilor economice care au un risc de deteriorare suplimentara asociat dacă criza bancară nu va fi soluţionată de către guverne prin soluţii sustenabile care să permită reluarea procesului de creditare a sectorului real. Cu toate acestea spaţiul de manevră bugetară este limitat în condiţiile în care majoritatea statelor puternic industrializate înregistrează deficite bugetare ridicate. Spre exemplu, FMI avertizează că, dintre toate ţările grupului G20, Marea Britanie va înregistra cel mai mare deficit fiscal care este prognozat să se însumeze la  11% din PIB în 2010. 

În acelaşi timp, FMI a avertizat şi asupra riscurilor serioase în ceea ce priveşte capacitatea economiilor emergente de a asigura finanţarea externă pe măsură ce băncile şi investitorii din ţările dezvoltate îşi reduc expunerile. Riscurile sunt mai mari pentru ţările emergente care se bazează pe fluxurile transfrontaliere pentru a finanţa deficitele de cont curent. Aceasta face ca ţările Europei Centrale şi Răsăritene să fie afectate în mod negativ în următorul interval de timp, dintre acestea, Ţările Baltice, Ungaria, România şi Bulgaria fiind prognozate sa înregistreze cele mai mari contracţii economice.

Pe de altă parte, în cadrul prognozelor CONSENSUS pentru anul 2009, se pot observa modificările intervenite ca urmare a accentuării crizei economice. Astfel, dacă în luna octombrie 2008 se prognoza creştere zero pentru SUA, în luna aprilie a acestui an creşterea economică prevăzută este negativă, fiind estimată la -2,7%. Aceeaşi situaţie se regăseşte şi în ceea ce priveşte creşterea economică în Zona Euro (de la 0,5% la -3,4%), Japonia (de la 0,5% la -6,3%) şi Regatul Unit (de la -0,2% la -2,7%).

Pentru Germania, este de aşteptat ca producţia industrială să scadă cu 14,4% în acest an, ceea ce va conduce la o descreştere economică de 4,5%. Estimările pentru anul 2010 privind indicatorii macroeconomici conduc la o creştere economică de 0,5%. 

În privinţa Italiei, scăderile au fost determinate de cheltuielile de capital, companiile limitând programele de investiţii ca urmare a procesului de creditare mai scăzut, sporind astfel incertitudinea în raport cu cererea. În consecinţă, producţia industrială este de aşteptat, conform prognozelor CONSENSUS din luna aprilie, să se diminueze cu 12,4%, iar produsul intern brut cu 3,6% în acest an. Pentru anul 2010 se prognozează o stagnare economică.

Franţa va înregistra o creştere economică negativă în anul 2009 (-2,5%) cu o oarecare revenire în 2010 (0,3%). Cu toate acestea, se poate spune că economia Franţei nu a intrat încă oficial în recesiune, deşi acest lucru s-ar putea întâmpla după primul trimestru din 2009. 

În acest climat nefavorabil, încrederea investitorilor şi a consumatorilor, deopotrivă, a suferit un declin major. Pe măsură ce recesiunea din Zona Euro se adânceşte, condiţiile economice din România se vor deteriora şi mai mult. 

3.2 Evoluţii  macroeconomice recente 

Anul 2008 s-a caracterizat printr-o evoluţie economică favorabila în primele 9 luni, când ritmurile de creştere s-au accelerat în majoritatea sectoarelor economice, după care au început să se resimtă efectele negative ale crizei economice şi financiare mondiale. Astfel, la nivelul anului 2008 creşterea reală a PIB a fost de 7,1%, în primele 9 luni înregistrându-se o creştere cu 8,9% faţă de aceeaşi perioadă din anul 2007, iar în trimestrul IV de 2,9%.

Cererea internă a reprezentat motorul creşterii economice în primele 9 luni, formarea brută de capital fix fiind componenta cea mai dinamică, cu ritmuri de creştere trimestriale de peste 30% în primele 2 trimestre şi de peste 24% în trimestrul III, după care activitatea în domeniu a început să încetinească. Consumul privat a înregistrat, de asemenea, niveluri ridicate de creştere, situate între 13,4% în trimestrul II şi 15,9% în trimestrul III. Pozitiva este evoluţia comerţului exterior de bunuri şi servicii, care în trimestrul II a înregistrat o schimbare importantă, respectiv dinamica – în termeni reali – a exportului de bunuri şi servicii a fost superioară importului de bunuri şi servicii, situaţie care a continuat şi în trimestrele următoare.

În trimestrul IV, efectele crizei economice mondiale au început să se manifeste şi în România, încetinirea economică devenind o realitate. Datele statistice au evidenţiat reducerea semnificativă a activităţii industriale, dar şi o diminuare a creşterii volumului de activitate în servicii şi construcţii. Cererea internă s-a contractat în condiţiile scăderii consumului privat cu 4,4% faţă de trimestrul IV 2007 şi diminuării creşterii formării brute de capital fix până la 2,8%. Exportul de bunuri şi servicii s-a majorat cu doar 1,6%, în termeni reali, în timp ce importul de bunuri şi servicii s-a redus cu 9,8%. 

Graficul 3.1  Evoluţia PIB şi a principalelor componente

[image: image2.emf]6.0 4.7 2.6 4.3 7.0 7.9 8.4 7.9 6.1 5.7 5.7 6.6 8.2 9.3 9.1 2.9

-15

-10

-5

0

5

10

15

20

25

30

35

T I T IIT IIIT IV T I T IIT IIIT IV T I T IIT IIIT IV T I T IIT IIIT IV

2005 2006 2007 2008

- modificare procentuala trimestriala - 

PIB Export net (contrib.la PIB real)

Consum privat Formarea bruta de capital fix


Sursa: Institutul Naţional de Statistică

La nivelul anului 2008, cererea internă a înregistrat o creştere de 7,9% ca efect, în principal, al majorării formării brute de capital fix cu 19,3% şi a consumului final cu 8%, însoţită de o contribuţie negativă a stocurilor la creşterea reală a PIB, respectiv de 3,5 procente. 

Comerţul exterior a fost influenţat, pe de o parte, de evoluţia raportului de schimb comercial şi, pe de altă parte, de deprecierea monedei naţionale, ambele favorizând exporturile de bunuri. Totuşi la nivelul anului 2008, s-a menţinut influenţa negativă asupra creşterii reale a PIB a exportului net de bunuri şi servicii, în condiţiile în care creşterea exporturilor de bunuri şi servicii a fost superioară celei a importurilor cu aproape 2 pp.

Tabelul 3.1   Evoluţia PIB                         - modificări procentuale faţă de anul precedent -

	
	2005
	2006
	2007
	2008

	Cererea internă, din care:
	7,9
	12,9
	14,0
	7,9

	- Consumul privat
	10,1
	12,7
	11,6
	9,1

	- Consumul guvernamental
	3,8
	-4.1
	1,6
	3,2

	- Formarea brută de capital fix
	15,3
	19,9
	29,0
	19,3

	Exportul de bunuri şi servicii
	7,6
	10,4
	7,9
	19,4

	Importul de bunuri şi servicii
	16,0
	22,6
	27,2
	17,5

	PIB
	4,2
	7,9
	6,2
	7,1

	Industrie
	2,6
	7,2
	5,3
	1,3

	Agricultura
	-17,2
	3,4
	-16,5
	21,4

	Construcţii
	11,2
	23,4
	33,6
	26,1

	Servicii
	8,8
	6,8
	7,3
	5,1


Sursa: Institutul Naţional de Statistică
In ceea ce priveşte evoluţiile sectoriale, rezultatele au fost următoarele:

· valoarea adăugată brută industrială a crescut cu 1,3% pe ansamblul anului 2008, faţă de 4,8% pe primele 9 luni, ca urmare a declinului unor ramuri industriale în trimestrul IV (produse textile, industria auto, metalurgie, maşini şi aparate electrice, mobilier) şi diminuării amplitudinii creşterilor, înregistrate în prima parte a anului, în alte ramuri cu contribuţii importante în producţia industrială (alimente şi băuturi, energie electrică şi termică, alte activităţi extractive);

· agricultura a înregistrat o creştere a producţiei de 21,7% comparativ cu anul anterior (datorită, în exclusivitate, sectorului vegetal care a crescut cu 39,6%, sectorul animal şi cel al serviciilor  scăzând cu 5,2%, respectiv 8,1%) si un spor al valorii adăugate brute de 21,4% pe întreg anul 2008; 

· valoarea adăugată brută din construcţii a înregistrat în anul 2008 un spor de 26,1% faţă de 31,1% în primele 9 luni;

· în cazul serviciilor , efectele crizei s-au făcut resimţite în special în activitatea comercială, respectiv comerţul cu amănuntul şi serviciile prestate populaţiei ca urmare a înăspririi condiţiilor de creditare care au condus la o diminuare a volumului de activitate în sistemul bancar si restrângerii volumului de activitate în sectorul industrial. Pe ansamblul anului 2008, valoarea adăugată brută din sectorul terţiar s-a majorat cu 5,1%. 

În primele două luni ale anului 2009, producţia industrială s-a redus în termeni reali cu 15,4% (serie brută), în special ca urmare a scăderii industriei prelucrătoare cu18,1%. Totuşi, evoluţiile lunare arată o anumită revenire, producţia industrială din luna februarie fiind cu 11,0% peste nivelul înregistrat în luna ianuarie 2009 şi cu 10,6% mai mare decât cea din luna decembrie 2008.

În această perioadă, volumul lucrărilor de construcţii s-a majorat cu 3,7%, creşterea fiind susţinută de lucrările de construcţii noi (8,4%). Pe tipuri de construcţii cea mai mare creştere a fost înregistrată în domeniul clădirilor rezidenţiale (17,1%), urmate de clădirile nerezidenţiale (11,4%). 

Populaţia activă în vârstă de muncă a scăzut în anul 2008 cu 0,3% faţă de 2007, iar rata de activitate s-a diminuat de la 63,0% la 62,9%.  Populaţia ocupată în vârstă de muncă a crescut cu 0,5%, ceea ce a determinat o rată de ocupare a populaţiei în vârstă de muncă de 59,1%, în creştere cu 0,3 puncte procentuale faţă de anul 2007.
Ca şi în perioadele anterioare, rata de ocupare a populaţiei în vârstă de muncă a avut valori mai ridicate pentru bărbaţi (65,7%, faţă de 52,5 % pentru femei) şi pentru persoanele din mediul rural (61,3%, faţă de 57,6% în mediul urban). Rata de ocupare în rândul tinerilor (15 – 24 ani) a fost de 24,8%, în creştere cu 0,4 puncte procentuale faţă de anul anterior.

Graficul 3.2   Evoluţia populaţiei ocupate

Sursa:Institutul Naţional de Statistică
Comerţul exterior de bunuri a înregistrat în anul 2008 creşteri mai reduse faţă de cele din anul 2007, fiind rezultatul unei evoluţii marcate de creşteri semnificative în primele 10 luni, după care, atât exporturile cât şi importurile s-au diminuat comparativ cu perioada corespunzătoare din anul 2007. Creşterea exporturilor a fost de 13,8%, faţă de 14,3% în anul 2007, iar a importurilor de bunuri de 9,8%, faţă de 26,0% în anul 2007. Deficitul comercial FOB-FOB a fost cu doar 3,1% mai mare decât cel din 2007, respectiv cu 0,55 mld. euro.

Exporturile intracomunitare au fost în valoare de 23,7 mld. euro, reprezentând 70,4% din total exporturi, iar exporturile extracomunitare au fost de 10 mld. euro. Aceste valori sunt rezultatul creşterii exporturilor intracomunitare cu 11,3% şi a celor extracomunitare cu 20,3%.

Importurile intracomunitare au fost de 38,9 mld. euro, reprezentând 69,1% din totalul importurilor, iar cele extracomunitare de 17,4 mld. euro. Creşterea înregistrată de importurile intracomunitare a fost de 6,4%, iar cea a importurilor extracomunitare de 18,1%, fiind evidentă o reorientare a comerţului românesc spre zonele extracomunitare.

Deficitul contului curent s-a majorat cu 1,3% în anul 2008, ajungând la nivelul de 16,9 mld. euro (12,3% din PIB), fiind finanţat în proporţie de 53,8% prin investiţii străine directe, care au cumulat 9,1 mld. euro, comparativ cu 7,3 mld. euro înregistrate în anul 2007.

În primele două luni ale anului 2009, ca urmare a reducerii cererii externe, exporturile de bunuri şi-au continuat trendul descendent înregistrat în ultimele două luni ale anului 2008, diminuându-se cu 26% faţă de aceeaşi perioadă a anului precedent. Corespunzător, importurile de bunuri s-au redus cu 36,2%. În această perioadă, contul curent al balanţei de plăţi externe s-a îmbunătăţit, deficitul acestuia diminuându-se cu 75,5% până la valoarea de 614 mil. euro. Deficitul a fost acoperit integral din investiţiile străine directe. Valoarea investiţilor străine directe s-a majorat cu 38,1% comparativ cu perioada corespunzătoare a anului anterior, situându-se la 1,4 mld. euro. Factorul principal care a contribuit la reducerea deficitului de cont curent a fost deficitul comercial, care s-a redus cu 59,5%. La aceasta, se adaugă scăderea deficitului balanţei veniturilor cu 14%, precum şi majorarea excedentului balanţei transferurilor curente cu 81%.

În prima parte a anului 2008, rata anuală a inflaţiei şi-a continuat creşterea manifestată încă din partea a doua a anului 2007, situându-se  în luna iulie la un nivel de 9,04%. Începând cu luna august s-a remarcat, însă, o schimbare de trend în evoluţie, astfel încât rata anuală a inflaţiei a ajuns la sfârşitul lunii decembrie la 6,3%.

La temperarea ratei anuale a inflaţiei a contribuit, în special, evoluţia preţurilor mărfurilor alimentare, care s-au situat cu 0,28 pp sub rata anuală totală a preţurilor, respectiv 6,02%. Evoluţia mai modestă decât inflaţia totală s-a înregistrat pentru prima oară în luna septembrie, în primele 8 luni creşterea preţurilor mărfurilor alimentare rămânând la nivele superioare faţă de creşterea totală a preţurilor. În prima parte a anului, grupa mărfurilor alimentare a devenit grupa de produse cu contribuţie determinantă în creşterea ratei inflaţiei, datorată condiţiilor climaterice nefavorabile din anul anterior care au afectat atât producţia internă de legume şi fructe, cât şi de cereale, dar şi unui efect de bază, respectiv preţuri foarte scăzute în prima parte a anului 2007.

Evoluţia preţurilor mărfurilor alimentare trebuie pusă în corelaţie cu evoluţiile preţurilor produselor agricole. Datele statistice disponibile indică pentru perioada decembrie 2008/decembrie 2007 scăderi cu 4,1%, pe seama scăderilor de preţ la produsele vegetale,  unde,  datorită anului agricol  bun  s-a  înregistrat chiar o deflaţie (-19,6%), în timp ce la produsele animale preţurile au crescut cu 20,04%.

În cazul preţului mărfurilor nealimentare, creşterea anualizată a acestora (5,96%) s-a situat cu 2,36 pp peste nivelul înregistrat în aceeaşi perioadă a anului anterior. În ceea ce priveşte tarifele la servicii, creşterea acestora (7,71%) a fost cu 0,84 pp inferioară celei înregistrate în aceeaşi perioadă a anului anterior.

Un alt factor de presiune asupra inflaţiei a fost cursul de schimb care, începând din a doua jumătate a anului 2007, s-a repoziţionat pe o traiectorie de depreciere nominală. În aceste condiţii, preţurile produselor importate au fost influenţate negativ, ca şi preţul unor produse administrate racordate la moneda europeană sau la dolarul american în cazul gazelor. La sfârşitul anului 2008, nivelul inflaţiei a ajuns la 6,3%, în timp ce media anuală s-a situat la 7,85%, un nivel relativ ridicat dacă ţinem cont de evoluţiile pe plan european şi internaţional.

Graficul 3.3  Evoluţia inflaţiei la sfârşitul anului

Sursa:  Institutul Naţional de Statistică 

În primele 3 luni ale anului 2009, rata anuală a inflaţiei a atins un nivel de 6,71%, în special datorită tarifelor la servicii, care au crescut cu 8,84% faţă de luna martie a anului 2008. Majorările de tarife s-au datorat, în special, deprecierii monedei naţionale, care a influenţat serviciile corelate cu moneda europeană, cum ar fi transportul aerian (15,01%) şi servicii telefonice (10,83%). În aceeaşi perioadă, preţurile mărfurilor alimentare şi nealimentare au înregistrat majorări sub nivelul general al preţurilor, respectiv 5,69% şi 6,69%.

3.3 Scenariul de dezvoltare pe termen mediu şi evoluţii ciclice

3.3.1 Evoluţii ciclice

Conform estimărilor bazate pe funcţia de producţie Cobb-Douglas, rata medie de creştere a PIB potenţial calculată pentru perioada 2008-2011 este de 3,28%. În această perioadă stocul de capital se va majora, această evoluţie determinând creşterea contribuţiei capitalului la creşterea PIB potenţial cu 3,03% anual, în medie.

Populaţia poţentială ocupată în vârstă de muncă (15 - 64 ani) va înregistra creşteri moderate, în medie de 0,3% anual. Semnificativ este că se aşteaptă ca evoluţia populaţiei ocupate potenţiale să aibă o contribuţie pozitivă la creşterea PIB potenţial în perioada următoare. Productivitatea totală a factorilor (PTF) va avea o contribuţie nesemnificativă, la creşterea PIB potenţial.

Graficul 3.4 Contribuţia factorilor la creşterea PIB-ului potenţial

Sursa: Ministerul Finanţelor Publice, Comisia Naţională de Prognoză, RQM

Estimăm că output-gapul va evolua în teritoriul negativ începând cu anul 2009 (diminuare în 2009 de 7,5 pp faţă de 2008) şi va rămâne apropiat de echilibru pe termen mediu, în concordanţă cu combinaţia de politici macroeconomice propusă.         

Graficul 3.5   Evoluţia output - gap

Sursa: Ministerul Finanţelor Publice,  Comisia Naţională de Prognoză, RQM
Creşterea economică prognozată pentru perioada 2009-2011 este sub cea a PIB potenţial, având în vedere mix-ul politicilor macroeconomice prognozate şi riscurile care se pot manifesta atât pe plan intern, cât şi extern. Traiectoria acestuia stă la baza aşteptărilor privind accelerarea procesului de convergenţă reală către nivelul economic al statelor Uniunii Europene. 

3.3.2 Scenariul de dezvoltare pe termen mediu

Pentru anul 2009, prognoza macroeconomică ia în calcul faptul că tendinţa de contracţie a activităţii economice, comparativ cu perioadele similare din anul precedent, se va manifesta pe întreaga durată a anului. Este posibil ca economia românească să intre în recesiune economică, pentru prima dată după 9 ani de creştere. De aceea, cadrul macroeconomic previzionează un produs intern brut în scădere, în termeni reali, cu 4%  faţă de 2008. Cererea internă se va diminua puternic, componentele sale importante - consumul privat şi formarea brută de capital fix - înregistrând scăderi, de 4,1%  şi respectiv 6,5%. Se aşteaptă ca investiţiile publice în infrastructură, prioritatea guvernului în acest an, să se accelereze, existând posibilitatea finanţării acestora din fonduri europene. Consumul guvernamental se va diminua cu 11%, în condiţiile eforturilor de ajustare a deficitului bugetar. 

Tabelul 3.2 Creşterea economică

	
	2007
	2008
	2009
	2010
	2011

	
	Modificări procentuale anuale

	PIB real
	6,2
	7,1
	-4,0
	0,1
	2,4

	PIB nominal
	19,8
	22,1
	5,4
	7,0
	7,7

	Componentele PIB-ului real

	Cheltuielile consumului privat
	11,6 
	9,1 
	-4,1 
	-0,6 
	2,0 

	Cheltuielile consumului guvernamental
	1,6 
	3,2 
	-11,0 
	0,1 
	1,2

	Formarea brută de capital fix
	29,0 
	19,3 
	-6,5 
	-0,5 
	3,5 

	Exporturi de bunuri şi servicii
	7,9 
	19,4 
	-13,7 
	1,7 
	2,8 

	Importuri de bunuri şi servicii
	27,2 
	17,5 
	-15,6 
	-0,4 
	2,6 

	Contribuţii la creşterea PIB (procente)

	Cererea internă finală
	15,6
	12,5
	-6,6
	-0,5
	2,5

	Modificarea stocurilor
	0,1
	-3,5
	0,0
	0,0
	0,0

	Export net 
	-9,5
	-1,9
	2,6
	0,6
	-0,1


Sursa: Comisia Naţională de Prognoză
Cererea externă redusă concomitent cu diminuarea activităţii economice interne va influenţa evoluţia comerţului exterior, diminuând semnificativ atât exporturile cât şi importurile de bunuri şi servicii. Se prevede o contribuţie pozitivă (2,6 procente) a exportului net la creşterea reală a PIB, în condiţiile în care contracţia importurilor este posibil să fie mai mare decât cea a exporturilor.

Odată ce măsurile din planul de redresare economică şi financiară îşi vor face simţite efectele, atât în România cât şi în celelalte state membre ale UE, se aşteaptă ca deteriorarea economiei să fie frânată şi gradul de încredere să crească.
În următorii 2 ani (2010 şi 2011), creşterea PIB urmează să treacă progresiv la valori pozitive, odată cu intensificarea schimburilor comerciale şi a producţiei industriei prelucrătoare.

După stoparea recesiunii în anul 2010, pentru care se previzionează o creştere economică aproape de zero (0,1%), în anul 2011 se aşteaptă relansarea activităţii economice şi, pe această bază, creşterea produsului intern brut cu 2,4%. Aceste ritmuri iau în considerare ipoteza că mediul economic intern şi internaţional se va îmbunătăţi, piaţa financiară se va stabiliza, iar măsurile de stimulare vor încuraja investiţiile şi consumul privat.

Cererea internă se va situa pe o tendinţă de revenire, susţinută de reluarea procesului investiţional, fiind previzionată să se reducă uşor cu 0,5% în anul 2010, pentru ca în anul 2011 să crească cu 2,3%. 

Se aşteaptă ca investiţiile să fie reluate şi în sectorul privat, astfel încât să se stopeze declinul în 2010, în condiţiile demarării unor proiecte cu cofinanţare din fonduri structurale. Astfel, se aşteaptă ca formarea brută de capital fix să se menţină aproape la acelaşi nivel cu anul 2009,   urmând să aibă o reducere de doar 0,5%. Pentru anul 2011, se prevede o schimbare de tendinţă pe baza creşterii înclinaţiei spre investiţie şi deblocării procesului de creditare; ca urmare, formarea brută de capital fix se va majora cu 3,5%

Pe fondul stabilizării pieţei muncii şi majorării veniturilor populaţiei în raport cu productivitatea muncii, se aşteaptă revenirea cheltuielilor cu consumul privat  pe o traiectorie ascendentă în anul 2011, după ce pentru anul 2010 se prevede continuarea restrângerii consumului privat, dar cu o rata de doar 0,6%. De asemenea, consumul guvernamental se va înscrie pe o traiectorie de creştere cu ritmuri de 0,1% în 2010 şi de 1,2% în 2011.

Comerţul exterior de bunuri şi servicii se va relansa în condiţiile amplificării cererii interne şi externe şi a schimburilor comerciale la nivel global. Se aşteaptă ca produsele exportate să aibă o valoare adăugată sporită şi competitivitatea lor externă să le favorizeze. În această ipoteză, contribuţia pozitivă a exportului net la creşterea PIB se va menţine şi în anul 2010, dar la un nivel mai redus (0,6 procente faţă de 2,6 procente în 2009), iar în anul 2011 contribuţia va fi uşor negativă (-0,1 procente).
Graficul 3.6 Contribuţia componentelor de utilizare la creşterea reală a PIB

Sursa: Comisia Naţională de Prognoză

Formarea brută de capital îşi va reduce ponderea în PIB în anul 2009, ca urmare a dimuării investiţiilor în sectorul privat, chiar dacă pentru sectorul guvernamental se estimează o majorare. Din 2010, ca urmare a stopării declinului şi apoi a accelerării procesului investiţional, ponderea formării brute de capital va creşte ajungând în 2011 la 31,4% din PIB, nivel similar cu cel din 2008. Tabelul de mai jos evidenţiază îmbunătăţirea economisirii, în special în sectorul guvernamental, ceea ce va reduce necesarul de finanţare externă. Important este faptul că se aşteaptă ca o parte din acest necesar să fie acoperit prin investiţii străine directe care vor reprezenta în medie 3,8% din PIB.

Tabelul 3.3 Balanţa economii-investiţii                                                             -% din PIB
	
	2007
	2008
	2009
	2010
	2011

	Economisirea internă
	17,1
	18,8
	22,3
	24,5
	25,8

	Economisirea naţională 
	17,6
	19,3
	22,2
	24,3
	25,2

	  - sector privat
	14,7
	19,3
	20,8
	21,0
	20,8

	  - sector guvernamental
	2,9
	0,0
	1,3
	3,3
	4,4

	Formarea brută de capital
	31,1
	31,4
	29,5
	30,6
	31,4

	  - sector privat
	25,7
	26,0
	23,1
	23,2
	24,1

	  - sector guvernamental
	5,4
	5,4
	6,4
	7,4
	7,3

	Balanţa economii-investiţii
	-13,5
	-12,2
	-7,4
	-6,4
	-6,2

	  - sector privat
	-11,0
	-6,8
	-2,3
	-2,3
	-3,3

	  - sector guvernamental
	-2,5
	-5,4
	-5,1
	-4,1
	-2,9


Sursa: Comisia Naţională de Prognoză 

Economisirea internă va acoperi într-o mai mare proporţie investiţiile previzionate (formarea brută de capital), respectiv de la 60% în 2008 va ajunge la 82% în 2011. De asemenea, va creşte nivelul de finanţare a investiţiilor prin transferuri de capital din străinătate, incluzând fondurile europene, care vor determina o reducere a necesarului de finanţare din surse externe cu 1,1% din PIB în fiecare an. 

Din punct de vedere al dezvoltării economice, România deşi a recuperat în ultima perioadă o parte semnificativă din diferenţa faţă de media UE, se află încă mult în urma celor mai multe ţări europene. PIB pe cap de locuitor exprimat în puterea de cumpărare standard (PPS) a fost de circa 42% din media UE 27 în 2007 şi se aşteaptă ca în anul 2011 să se aproprie de 50%.
Se apreciază că exporturile de bunuri în anul 2009 se vor diminua cu 15,5%, iar importurile de bunuri cu 25,4%, ca efect al reducerii producţiei industriale cu 10%. În acest context, comparativ cu anul 2008, ponderea deficitului comercial FOB-FOB în PIB se va diminua cu 5,1 p.p., ajungând la 8,3%. Exporturile de bunuri intracomunitare se vor diminua cu 12,9%, iar cele extracomunitare cu 21,9%. Importurile intracomunitare se vor diminua cu 22,5%, în timp ce importurile extracomunitare se vor reduce cu 31,9%.

Deficitul contului curent al balanţei de plăţi externe se aşteaptă să fie în valoare de 9,4 mld. euro, reprezentând 7,5% din PIB, în principal ca urmare a diminuării cu 43,4% a deficitului comercial. Pentru anul 2009, în condiţiile crizei financiare mondiale, se aşteaptă un volum de investiţii străine mult mai redus ca în anul 2008, respectiv de 4,5 mld. euro, ceea ce înseamnă o reducere cu circa 50%. 

Plecând de la premisa stopării recesiunii în anul 2010 şi redresarea economică mondială în 2011, în anul 2010 exporturile de bunuri vor creşte cu 5,5% iar importurile cu 2,8%, urmând ca în anul 2011 acestea să se majoreze cu 6,2% respectiv 4,8%. În acest context deficitul comercial se va diminua în anul 2010  cu 4,3% dar va creşte uşor în 2011 .

Pentru exporturile intracomunitare se estimează o creştere sub medie de 3,5% în anul 2010 şi 3,7% în anul 2011, iar importurile de bunuri intracomunitare se vor majora cu 0,4% şi respectiv 2,5%.
Nivelul deficitului de cont curent se va menţine la o valoare cuprinsă între 9-10 mld euro, cu o pondere a acestuia în PIB de 6,5% în anul 2010 şi 6,3% în anul 2011. 

În anii 2010 şi 2011, balanţa transferurilor curente va cunoaşte o stabilizare la cca. 5,5 mld. euro, contribuind totuşi la atenuarea impactului negativ al deficitului balanţei comerciale şi a balanţei veniturilor asupra deficitului de cont curent.

Pentru anii 2010 şi 2011 se prognozează să fie atrase investiţii străine în valoare de 5,4 mld. euro şi respectiv 5,6 mld. euro. Finanţarea deficitului extern se va realiza într-o proporţie semnificativă, pe seama surselor autonome negeneratoare de datorie externă. ajungând la finele anului 2011 la cca. 80%.
Pe măsură ce nivelul investiţiilor străine se va stabiliza. se prognozează o tendinţă de diminuare a gradului de acoperire a deficitului extern prin investiţii directe concomitent cu o majorare substanţială a contribuţiei transferurilor de capital. în cea mai mare măsură datorită asimilării fondurilor de la UE.
În ceea ce priveşte forţa de muncă, ca urmare a scăderii economice, în principal în industrie, se preconizează pentru anul 2009 o scădere a populaţiei ocupate în vârstă de muncă cu 2,2%. Numărul de şomeri BIM va înregistra o creştere cu aproximativ 220 mii persoane ajungându-se la o rată a şomajului de circa 8,0%. În condiţiile revenirii creşterii economice pe o pantă ascendentă, pentru anii 2010 şi 2011 se prevăd creşteri ale populaţiei ocupate, cu 0,6% şi, respectiv cu 1%. Rata şomajului va fi în scădere, urmând să se situeze la 7,7% în 2010 şi 7,4% în 2011. 

Tabelul 3.4 Evoluţia forţei de muncă(
	
	2007
	2008
	2009
	2010
	2011


	
	- modificări procentuale -

	Populaţia totală 
Populaţia activă  

Populaţia ocupată 
Someri BIM
	-0,1

-1,1

-0,2

-12,0
	0,0

-0,3

0,5

-10,3 
	-0,1

0,3

-2,2

38,3
	-0,1

0,3

0,6

-3,1
	-0,1

0,7

1,0

-3,2

	
	- % -

	Rata de activitate

Rata de ocupare

Rata şomajului BIM 
	63,0

58,8

6,4
	62,9

59,1

5,8
	63,1

57,8

8,0
	63,3

58,2

7,7
	63,8

58,9

7,4


Sursa: Comisia Naţională de Prognoză
În domeniul inflaţiei, se preconizează o reducere graduală a acesteia. Astfel, pentru anul 2009, rata inflaţiei se va reduce faţă de sfârşitul anului 2008 la 4,5%, în timp ce media anuală se va situa la 5,8%. 

Prognoza evoluţiei preţurilor de consum a prevăzut o reducere a excesului de cerere pe parcursul anului 2009, determinată de intensificările recente ale crizei financiare şi economice globale. Concomitent, la susţinerea procesului dezinflaţionist vor contribui şi măsurile prudenţiale ale BNR, având ca obiectiv temperarea creditării, precum şi măsurile de politică salarială şi bugetară prudente promovate de către guvern. Pe de altă parte, contextul economic internaţional, dar şi persistenţa unor dezechilibre macroeconomice manifestate în ultima parte a anului anterior, au determinat o volatilitate mai amplă a cursului de schimb, în sensul deprecierii monedei naţionale faţă de principalele valute, fenomen ce este posibil a se menţine şi pe parcursul acestui an. Acest fapt determină o creştere a preţului produselor din import, dar şi a produselor sau serviciilor autohtone, ale căror preţuri sunt racordate la moneda europeană. Simultan, efectul acestei deprecieri poate fi resimţit şi într-o restrângere a consumului populaţiei, mai ales în categoria celor care în anii anteriori au apelat la credite în valută. În aceste condiţii, reducerea cererii ar urma să fie diminuată semnificativ, favorizând procesul dezinflaţionist estimat.

La diminuarea ratei inflaţiei, înregistrate la sfârşitul anului, cu 1,8 pp sub cea înregistrată în anul 2008, o influenţă o vor avea preţurile administrate. 

În plus, în perioada 2010-2011, reducerea graduală a creşterii preţurilor administrate, promovarea unei politici salariale prudente şi continuarea reformelor structurale vor menţine procesul de dezinflaţie pe o traiectorie sustenabilă. Astfel, rata inflaţiei urmează să scadă gradual până la nivelul de 3,2% în anul 2011.

De asemenea, continuarea procesului de dezinflaţie va contribui la scăderea suplimentară a aşteptărilor inflaţioniste. Un alt mijloc eficient de ancorare a anticipaţiilor inflaţioniste va fi revenirea tendinţei de apreciere în termeni reali a monedei naţionale în raport cu euro, începând cu anul 2010. Acest fapt este posibil dacă se are în vedere perspectiva unei creşteri mai accelerate de productivitate în economia românească faţă de principalii săi parteneri externi.

Tabelul 3.5  Evoluţia deflatorilor                      

	modificări procentuale
	2007
	2008
	2009
	2010
	2011

	Deflatorul PIB
	12,7
	14,0
	9,9
	6,9
	5,1

	Indicele preţurilor de consum – medie
	4,84
	7,85
	5,8
	3,5
	3,2

	Deflatorul consumului privat
	4,9
	9,0
	6,1
	3,8
	3,3

	Deflatorul consumului public
	10,3
	18,8
	9,2
	8,2
	6,1

	Deflatorul investiţiilor (FBCF)
	10,4
	12,1
	7,0
	6,0
	4,8


Sursa: Comisia Naţională de Prognoză
3.3.3 Riscuri ale prognozei

Premisele care au stat la baza configurării cadrului macroeconomic pe termen mediu pentru actuala ediţie a Programului de Convergenţa au avut în vedere prognozele din ultima perioadă ale diferitelor instituţii specializate, care prevăd o comprimare a economiei la nivel global şi în Uniunea Europeană, în 2009, mai puternică decât se estimase la începutul anului, şi o relansare treptată în cursul anului 2010. Este de remarcat faptul că anul 2009 prezintă, în continuare, incertitudini şi riscuri majore, având în vedere faptul că economia mondială trece printr-o criză gravă care afecteză diferit fiecare stat în parte, inclusiv România. 

O reacţie negativă mult mai puternică a sectorului real al economiei mondiale la problemele sectorului financiar ar putea avea un impact negativ şi asupra economiei româneşti, prin reducerea pieţelor de export pentru produsele româneşti. 

De asemenea, pe plan intern există riscul unor condiţii climatice defavorabile pentru agricultură (secetă sau inundaţii), ceea ce ar diminua oferta de produse agro-alimentare, cu efect de reducere asupra autoconsumului şi a pieţei ţărăneşti şi de creştere a importurilor de astfel de produse pentru a acoperi cererea.

Dacă aceste riscuri vor fi însoţite şi de altele legate de preţurile internaţionale ale petrolului şi gazelor naturale sau ale produselor alimentare, este posibil ca economia românească să se adâncească mai puternic în recesiune. Această evoluţie este, desigur, şi consecinţa impactului asupra ofertei interne a reducerii cererii, ca urmare a dificultăţilor de angajare pe piaţa muncii şi a reducerii veniturilor. 

Corespunzător scăderii ofertei interne, este de aşteptat ca dezechilibrele externe să se adâncească, deficitul comercial să se majoreze, iar defictul de cont curent, în loc să se reducă ca pondere în PIB, eventual să-şi menţină ponderea la un nivel comparabil cu cel din 2008. Restrângerea activităţii se va reflecta în scăderea competitivităţii economice şi într-o rată a şomajului mai ridicată decât în scenariul de bază.

4. COMPARAREA CU VARIANTA PRECEDENTĂ A PROGRAMULUI DE CONVERGENŢĂ 

4.1 Compararea cadrului macroeconomic

Scenariul macroeconomic de dezvoltare pe termen mediu prezentat în acest program diferă substanţial faţă de cel din ultima ediţie a Programului de Convergenţă, respectiv ediţia noiembrie 2007. 

Diferenţele dintre cele două programe sunt legate, în principal, de următoarele elemente care au fost luate în calcul:

· datele statistice privind evoluţia economică din anul 2008

· actualizarea datelor statistice pentru perioada 2002-2007

· criza economică şi financiară globală.

Astfel, creşterea reală a PIB, realizată în anul 2008, a fost mai mare decât estimarea din varianta precedentă cu 0,6 pp, respectiv 7,1% faţă de 6,5%, dar în structura cheltuielilor s-au înregistrat diferenţe semnificative. În primul rând, trebuie subliniat faptul că în varianta noiembrie 2007 datele pentru anul 2007 erau estimări pe baza datelor statistice disponibile la acel moment. Între timp INS a publicat datele provizorii şi datele semidefinitive referitoare la acest an. 

Pentru perioada 2008-2010 diferenţele apar ca urmare a premiselor care au fundamentat prognoza interimară din ianuarie 2009, şi anume: 

· un an 2008 favorabil din punct de vedere al evolutiilor economice în primele 9 luni ale anului când creşterea PIB a fost de 8,9%, după care s-a înregistrat o decelerare a creşterii în trimestrul IV până la 2,9%, ca urmare a apariţiei efectelor crizei economice cu impact asupra tuturor componentelor de cheltuieli ale PIB. Această evoluţie a condus la o creştere economică în anul 2008 de 7,1%, faţă de 6,5% prognozată în ediţia precedentă;

· un an 2009 plin de incertitudini atât în mediul internaţional cât şi intern cu efect negativ asupra tuturor statelor europene şi a UE în ansamblu. În aceste condiţii, pentru anul 2009 se prevede o contracţie a PIB de 4% comparativ cu o majorare 6,1% în varianta anterioară;

· pentru anul 2010 prognoza prevede o continuare a restrângerii activităţii economice în prima parte, după care economia va reveni la o creştere economică pozitivă, ceea ce va face posibilă o creştere reală a PIB pe întregul an de 0,1%.
În condiţiile consolidării situaţiei la nivel global şi depăşirii momentului critic al crizei economice şi financiare, se aşteaptă o accelerare a creşterii economice în 2011 până la 2,4%.
Graficul 4.1 Comparaţie între prognozele creşterii PIB

Sursa: Comisia Naţională de Prognoză

PC Nov 2007=Programul de Convergenţă, ediţia noiembrie 2007

PC Aprilie 2009=Programul de Convergenţă, ediţia aprilie 2009
De asemenea, apar modificări în raport cu proiecţiile din ultima ediţie a Programului de Convergenţă în ceea ce priveşte structura cererii interne şi răspunsul ofertei interne la această cerere. Modificările provin, pe de o parte,  din tendinţele evidenţiate de realizările recente şi actualizările statistice şi, pe de altă parte, ca urmare a schimbărilor din politica economică şi bugetară.

După ce evoluţia din anul 2008 a consumului privat a înregistrat o creştere apropiată de cea din ediţia precedentă (9,1% faţă de 9,2%), pentru următorii ani s-au făcut ajustări ale prognozei componentelor PIB, inclusiv în sensul de reducere a ritmurilor de creştere a consumului privat.

Graficul 4.2 Comparaţie între prognozele creşterii cheltuielilor cu consumul privat

 Sursa: Comisia Naţională de Prognoză
În cazul cheltuielilor cu consumului public, diferenţele între cele două ediţii ale Programului de Convergenţă provin în primul rând din actualizarea datelor pentru anii 2002-2007 prin care au fost ajustate ritmurile de creştere în sensul reducerii lor. Schimbările de politică, reflectate şi de o nouă structură a cheltuielilor bugetare, evidenţiază alocarea de fonduri importante pentru investiţiile publice concomitent cu reducerea cheltuielilor de personal şi cu bunuri şi servicii. În aceste condiţii, proiecţia cheltuielilor cu consumul public pentru perioada 
2009-2011 situează creşterile acestora sub cele din ediţia precedentă a a Programului de Convergenţă.

Graficul 4.3 Comparaţie între prognozele creşterii cheltuielilor cu consumul public

Sursa: Comisia Naţională de Prognoză
Revizuirea datelor privind formarea brută de capital fix a majorat ritmurile de creştere a formării brute de capital fix din ultimii ani. Diferenţa majoră apare în anul 2007, când pe baza datelor atatistice la momentul respectiv s-a estimat o creştere cu 18% a formării brute de capital fix, dar evoluţia investiţiilor din ultima parte a anului a condus la o creştere cu 29%. În continuare, diferenţele provin din schimbările majore ale condiţiilor din economia românească, care în anul 2008 au favorizat creşterea semnificativă a investiţiilor comparativ cu ceea ce s-a prevăzut în ediţia precedentă, în timp ce în perioada 2009-2011, vor determina reduceri ale ritmurilor de creştere. Semnificativ este faptul că aceste creşteri sunt susţinute de măsurile anti-criză adoptate de Guvern, prin care se acordă atenţie deosebită proiectelor de infrastructură.

Graficul 4.4 Comparaţie între prognozele creşterii FBCF

Sursa: Comisia Naţională de Prognoză

Datele privind exportul net de bunuri şi servicii din anul 2007 evidenţiază accentuarea deficitelor externe, care s-au reflectat într-o contribuţie negativă mai mare a exportului net la creşterea PIB, iar cele pentru 2008 au determinat o contribuţie mai mică decât se prevăzuse în varianta anterioară a Programului de Convergenţă, în condiţiile unei dinamici a exporturilor de bunuri şi servicii mai mari decât cea a importurilor. Pentru perioada următoare se prevede o îmbunătăţire a exportului net, în sensul unor contribuţii pozitive la creşterea reală a PIB, comparativ cu ediţia anterioară.
Graficul 4.5 Comparaţie între contribuţiile exportului net la creşterea reală a PIB

Sursa: Comisia Naţională de Prognoză
În condiţiile crizei financiare mondiale, comerţul exterior românesc se va reduce considerabil. Astfel, atât exporturile cât şi importurile de bunuri sunt estimate să înregistreze diminuări semnificative în 2009 şi creşteri mai mici în perioada următoare comparativ cu varianta anterioară. De asemenea, balanţa veniturilor şi transferurilor, ca pondere în PIB, înregistrează o valoare inferioară  celei din Programul de Covergenţă anterior. În acest context deficitul de cont curent este prognozat cu o tendinţă de diminuare a ponderii în PIB de la 13,5% în anul 2007, când s-a înregistrat un vârf în evoluţie, urmat de 12,3% în 2008, la 6,3 % în anul 2011. 

Graficul 4.6 Comparaţie între ponderile în PIB ale deficitului de cont curent

Sursa: Comisia Naţională de Prognoză
Evoluţia preţurilor de consum în anul 2008, ca medie anuală, aşa după cum era de aşteptat încă de la ediţia precedentă, a avut o tendinţă ascendentă, dar amplitudinea a fost mult mai mare. Creşterea preţurilor de consum peste aşteptări s-a datorat, în principal, majorărilor la preţurile produselor alimentare din prima parte a anului, dar şi a unei deprecieri anuale de peste 9% a monedei naţionale faţă de euro.

Pentru anul 2009 este de aşteptat ca trendul dezinflaţiei, manifestat încă din partea a doua a anului 2008, să continue, fiind susţinut de o contracţie semnificativă a cererii, care să atenueze influenţele induse de o depreciere a monedei naţionale.

Graficul 4.7 Comparaţie între prognozele inflaţiei medii anuale

 Sursa: Comisia Naţională de Prognoză
4.2 Compararea deficitului bugetar

Ediţia anterioară a Programului de Convergenţă a prevăzut un deficit bugetar de 2,9% din PIB în anul 2008, calculat pe baza bugetului aprobat. În baza datelor de execuţie, deficitul bugetar realizat a fost de 5,4% din PIB. Pe termen mediu, deficitul prognozat se situează la 2,9% din PIB.

Tabelul 4.1 Compararea deficitului bugetar                                                        % din PIB        

	
	2007
	2008
	2009
	2010
	2011

	1. PC noiembrie 2007
	2,9
	2,9
	2,9
	2,4
	

	2. PC aprilie 2009
	2,5
	5,4
	5,1
	4,1
	2,9

	3. diferenţe (2-1)
	-0,4
	2,5
	2,2
	1,7
	


Sursa: Ministerul Finanţelor Publice

5. FINANŢELE GUVERNAMENTALE - DEFICIT ŞI DATORIE

5.1  Obiective şi strategie de politică fiscală şi bugetară

Strategia bugetară a Guvernului urmăreşte refacerea credibilităţii şi stabilităţii finanţelor publice pe termen scurt şi mediu, prin promovarea unei combinaţii de măsuri concrete şi coerente care să conducă la o limitare a deficitelor bugetare, la o diminuare a nevoii nete de finanţare a sectorului guvernamental în condiţiile alocării unui nivel ridicat de resurse pentru investiţiile publice.

Alocarea unor sume importante pentru cheltuielile de investiţii reprezintă principalul mijloc de limitare a efectelor crizei internaţionale asupra ritmului de creştere economică şi de compensare parţială a reducerii din sectorul privat. Formarea brută de capital fix din surse bugetare se va majora la 6,4% din PIB în anul 2009, în condiţiile în care formarea brută de capital fix din sectorul privat se va reduce cu circa 11%, în termeni reali.

Pentru corectarea dezechilibrelor macroeconomice şi minimizarea probabilităţii amplificării acestora pe parcursul orizontului de proiecţie este necesară coordonarea politicilor macroeconomice, în special a celei fiscale şi de venituri cu cea monetară. De aceea, obiectivele Guvernului în proiectarea politicii fiscale constau în asigurarea sustenabilităţii finanţelor publice pe termen mediu si repartizarea echitabilă între generaţii a impozitelor şi cheltuielilor, iar pe termen scurt, susţinerea politicii monetare, în particular funcţionarea simetrică a stabilizatorilor automaţi pentru limitarea volatilităţii economiei, revenirea inflaţiei şi ratei de dobândă la un nivel redus. 

O conduită mai puţin restrictivă a politicii fiscale faţă de coordonatele scenariului de bază s-ar manifesta prin dificultăţi de finanţare a deficitului bugetar şi o amplificare a competiţiei între sectorul public şi cel privat pentru atragerea resurselor de finanţare disponibile. În contextul estimării unei reduceri a surselor de finanţare totale ca efect al crizei financiare, această conduită ar avea ca efect creşterea dificultăţii accesului sectorului privat pe piaţa de creditare şi, ceteris paribus, diminuarea ritmului de creştere economică cu efecte negative asupra dinamicii veniturilor bugetare.

Deficitul structural al bugetului va ajunge la un nivel de 0,9% din PIB în 2012, respectând prevederile Pactului de Stabilitate şi Creştere revizuit, implicând o marjă de siguranţă suficientă pentru a evita depăşirea nivelului de 3% din PIB în condiţiile apariţiei unei posibile încetiniri a ritmului de creştere a PIB.

Caracterul complex în care se va implementa politica fiscal bugetară derivă din necesitatea derulării ordonate a procesului de ajustare a dezechilibrelor macroeconomice, în vederea prevenirii producerii unei contracţii masive şi de durată a activităţii economice. 

Guvernul României îşi stabileşte în continuare ca obiectiv fundamental asigurarea stabilităţii macroeconomice şi susţinerea procesului de creştere economică durabilă prin:

· promovarea unei combinaţii de politici macroeconomice coerente, prin menţinerea unor politici bugetare şi salariale prudente;

· crearea unui cadru fiscal şi bugetar pe termen mediu credibil;

· îmbunătăţirea administrării veniturilor prin reforma administraţiei fiscale şi reducerea costurilor de colectare;

· lărgirea bazei de impozitare în sectoare precum mediul înconjurător şi cel agricol;

· îmbunătăţirea drastică a gradului de eficienţă a modului de cheltuire a fondurilor publice, prin stabilirea de priorităţi clar formulate, în special pentru proiectele de investiţii, prin coordonarea orizontală a politicilor economice. 

Viziunea Guvernului în domeniul politicii fiscale este centrată pe asigurarea unui mediu stimulativ şi nediscriminatoriu, concentrându-se în acelaşi timp pe măsuri de consolidare a transparenţei, stabilităţii şi predictibilităţii sale. În plus, îmbunătăţirea sustenabilităţii finanţelor publice are o importanţa crucială ţinând cont de perspectivele demografice nefavorabile.  

5.2 Evoluţia finanţelor publice în 2008

În anul 2008, politica bugetară a fost expansionistă, prociclică şi a condus la acumularea unor dezechilibre macroeconomice semnificative manifestate prin deficite bugetare şi de cont curent şi o rată a inflaţiei ridicate. Lipsa de predictibilitate a politicii fiscal-bugetare şi derapajul bugetar înregistrat pe parcursul anului trecut au facilitat degradarea rapidă de percepţie, confirmată de reducerea calificativelor acordate României de către agenţiile de rating, amplificarea presiunilor în sensul deprecierii leului şi creşterea costurilor de finanţare. 
La finalul anului 2008 situaţia finanţelor publice s-a deteriorat considerabil, deficitul bugetar ajungând la 4,9% din PIB, potrivit metodologiei cash, şi la 5,4% din PIB conform metodologiei europene, nivel de peste două ori mai mare decât ţinta bugetară stabilită. Deficitul lunar al bugetului general consolidat şi-a accentuat tendinţa de adâncire în trimestrul IV, fiind cel mai pronunţat în ultimii ani, deşi creşterea economică de 7,1% în anul 2008 este una dintre cele mai ridicate din UE. 
Graficul 5.1 Evoluţia lunară a veniturilor şi cheltuielilor bugetare în anul 2008


Sursa: Ministerul Finanţelor Publice

Deşi decelerarea activităţii economice în ultima parte a anului 2008 şi efectele crizei de lichiditate bancară asupra agenţilor economici în contextul recentelor evoluţii internaţionale, au avut un impact negativ asupra colectării veniturilor la bugetul general consolidat, multiplele rectificări bugetare au accentuat caracterul inflaţionist şi prociclic al politicii bugetare prin majorarea veniturilor şi cheltuielilor programate într-un mod nesustenabil.

Veniturile totale
 realizate în anul 2008 au reprezentat 32,8% din PIB (165,5 mld lei), în comparaţie cu veniturile programate prin buget în sumă de 37,2% din PIB (191 mld lei). Principalele categorii de venituri supraestimate includ fondurile europene (nerealizare de 1,6% din PIB), TVA (nerealizare de 1,2% din PIB), accize (nerealizare de 0,5% din PIB), impozitul pe profit (nerealizare de 0,5% din PIB) veniturile nefiscale (nerealizare de 1,3% din PIB).

Cheltuielile publice au înregistrat o dinamică ridicată în anul 2008, nefiind orientate către activităţi productive. Cheltuielile de personal prezintă o creştere nominală de 35,4% faţă de anul 2007, atingând un nivel de 9,1% PIB şi un procent de 24% din nivelul total al cheltuielilor publice.

Numărul de posturi ocupate în administraţie a crescut cumulat în perioada 2005-2008 cu aproximativ 162,5 mii de posturi (13%), ajungând la 1.394,2 mii, dinamicile cele mai mari înregistrându-se în administraţia centrală care s-a extins cu 50 de mii de posturi (17%) şi instituţiile finanţate din venituri proprii şi subvenţii care au avut o creştere a numărului de posturi ocupate de 28%. De asemenea, în această perioadă numarul de posturi aprobate a crescut cu 214,9 mii ajungând la 1.531,9 mii în anul 2008. Cheltuielile de personal din sectorul bugetar s-au dublat în perioada 2005-2008, iar cea mai mare pondere în totalul cheltuielilor de personal o deţine administraţia locala.

Tabelul 5.1 Dinamica cheltuielilor de personal pe principalele bugete

	
	2005
	2006
	2007
	2008

	
	mil lei
	% din total
	Mil lei
	% din total
	mil lei
	% din total
	mil lei
	% din total

	Administraţie centrală
	7.654
	35,8%
	10.587
	38,4%
	13.709
	40,7%
	16.484,3
	36,1%

	Administraţii locale
	8.035
	37,6%
	10.628
	38,5%
	12.052
	35,8%
	16.541,2
	36,3%

	Instituţii finanţate integral/parţial din venituri proprii
	5.668
	26,6%
	6.379
	23,1%
	7.935
	23,5%
	12.582,8
	27,6%

	Total
	21.356
	100%
	27.594
	100,0
	33.696
	100%
	45.608,3
	100,0


Sursa: Ministerul Finanţelor Publice

În plus, se constată o tendinţă sistematică de scădere a ponderii cheltuielilor cu salariile de bază în totalul cheltuielilor cu salariile, coroborată cu creşterea ponderii cheltuielilor cu indemnizaţiile, sporurilor şi cheltuielilor salariale în natură. Astfel, ponderea salariilor de bază în totalul cheltuielilor salariale a scăzut de la 55% în anul 2005 la 48% în anul 2008, în timp ce celelalte componente ale câştigului salarial şi-au majorat ponderea în totalul cheltuielilor de personal de la 27% în anul 2005 (45% din cheltuielile salariale)  la 36% în anul 2008 (52% din cheltuielile salariale). Ca dinamică, salariile de bază au crescut cumulat cu 79% în timp ce sporurile au crescut cu 136%, iar cheltuielile pentru premiere şi ore suplimentare cu 272%. De altfel, premiile şi orele suplimentare şi-au dublat ponderea în totalul cheltuielilor de personal în perioada de referinţă, de la 5% în anul 2005 la 10% în anul 2008.

Cheltuielile cu bunurile şi serviciile au avansat cu 27% comparativ cu anul precedent, ajungand la 6,4% din PIB, în timp ce cheltuielile de capital au inregistrat o pondere de 4,7% din PIB faţă de nivelul programat de 5,2% din PIB. Sistemul limitelor lunare de cheltuieli a avut o eficienţă mai scăzută în raţionalizarea acestora iar deficitul bugetar excesiv a condus la creşterea cu 16,4 mld lei a datoriei publice guvernamentale la 30 noiembrie 2008 faţă de sfârşitul anului 2007.  

5.3 Evoluţia finanţelor publice pe termen mediu

Evoluţia finanţelor publice pe termen mediu este marcată de poziţia iniţială bugetară deteriorată în anul 2008 şi de contextul internaţional şi european dificil. Prognoza privind creşterea economică continuă sa fie grevată de un spectru larg de elemente de incertitudine, cele mai semnificative fiind legate de perspectivele activităţii economice şi ale sentimentului pieţelor din UE.
Recunoscând necesitatea unei ajustari semnificative pentru restabilirea echilibrului finanţelor publice, în contextul unei creşteri economice mai scăzute prognozată pentru 2009, Guvernul a decis promovarea unei combinaţii de politici economice şi bugetare care să:

· să conducă la o diminuare a deficitelor bugetare şi a nevoilor nete de finanţare ale sectorului public;

· să limiteze efectele crizei financiare internaţionale asupra economiei româneşti;

· să consolideze nivelul veniturilor bugetare prin promovarea unor măsuri de lărgire a bazei de impozitare, îmbunătăţire a colectării şi de creştere a unor anumite categorii de taxe; 

· să menţină sub control şi să raţionalizeze dinamica cheltuielilor curente, de funcţionare ale administraţiei publice (cheltuielile cu salariile, materiale etc.)

· să creeze şi să menţină un spaţiu suficient de investiţii publice.  

În consecinţă bugetul reprezintă un angajament pentru realizarea unui progres semnificativ şi continuu în consolidarea fiscală pentru următorii trei ani. Politica fiscală va fi caracterizată de coerenţă, predictibilitate şi stabilitate prin elaborarea şi rescrierea unor proiecte ale Codului fiscal şi Codului de procedură fiscală, unitar integrate şi armonizate cu directivele UE, precum şi cu realităţile economice. Consolidarea bazei veniturilor bugetare este în continuare esenţială pentru asigurarea resurselor necesare dezvoltării economice şi îndeplinirii angajamentelor României asumate în calitate de stat membru al UE.

Reevaluarea principalilor indicatori macroeconomici, reglementarea şi implementarea măsurilor de reformă impuse de recentele evoluţii macroeconomice, precum şi a celor care fac obiectul acordului de împrumut încheiat între România şi Fondul Monetar Internaţional (FMI), Comisia Europeană, Banca Mondială şi celelalte instituţii financiare au determinat rectificarea bugetului pe anul 2009. Totalul resurselor bugetare disponibile a scăzut cu 6,2 miliarde lei în condiţiile reducerii veniturilor bugetare şi fondurilor nerambursabile estimate precum şi creşterii deficitului bugetar:

Tabelul 5.2 Structura resurselor disponibile în anul 2009

	 
	Buget iniţial

(mld.lei)
	Buget iniţial

% PIB
	Buget rectificat 

(mld.lei)
	Buget rectificat

% PIB

	Total, din care
	205,6
	35,5%
	199,4
	37,5%

	Venituri din economie
	183,5
	31,7%
	166,7
	31,4%

	Fonduri nerambursabile
	10,3
	1,8%
	8,3
	1,5%

	Deficit public
	11,78
	2,0%
	24,4
	4,6%


În contextul revizuirii proiecţiei de creştere economică pentru anul 2009 de la 2,5% la -4%, veniturile bugetului general consolidat sunt estimate la 175 mld lei (32,9% din PIB), în creştere cu 0,3 pp faţă de anul 2008. În totalul veniturilor bugetare au fost incluse şi resursele suplimentare generate de revenirea la nivelul contribuţiilor sociale din ianuarie 2008 (4,34 mld lei), devansarea în anul 2009 a programului de creştere aferent accizelor pentru ţigarete şi alte produse din tutun, prevăzut pentru anul 2010 (0,59 miliarde lei). În comparaţie cu bugetul adoptat iniţial, veniturile bugetare au fost revizuite în scădere cu 18,8 mld lei (printre care: TVA 5 mld lei, accize 2,6 mld lei, impozitul pe profit 1,7 mld lei, impozitul pe venit 1,8 mld lei, contribuţii de asigurări sociale 2,3 mld lei, venituri nefiscale 3,2 mld lei) iar cheltuielile bugetare au fost ajustate cu 6,2 mld lei.

Tabelul 5.3  Principalele evoluţii fiscal bugetare în perioada 2009-2012
	Legislaţie
	Prognoza 2009-2012

	Impozitul pe venit

	Menţinerea cotei unice de impozitare directă de 16% a veniturilor şi asigurarea echităţii în repartizarea sarcinii fiscale pentru persoanele cu venituri mici. 

Eliminarea temporară a impozitului pe veniturile din dobânzile la depozitele bancare, inclusiv ale nerezidenţilor, în vederea stimulării economisirii. (2009)

Stabilirea unui impozit unitar pe câştigurile bursiere. 
	Reducerea nominală de 1% faţă de anul 2008, în scădere cu 0,2 pp ca pondere  în PIB. 

Evoluţia este determinată în principal, de creşterea moderată ale câştigului salarial mediu brut şi reducerea numărului mediu de salariaţi în anul 2009 faţă de anul 2008.

Pe termen mediu estimăm aceeaşi evoluţie prudentă a salariilor în concordanţă cu productivitatea iar încasările din impozitul pe venit se vor stabiliza la 3,6% din PIB în 2011.

	Impozitul pe profit

	Menţinerea cotei unice de impozitare directă de 16%.

Introducerea unui impozit minim datorat de contribuabilii care declară impozit pe profit mai mic decât impozitul minim propus, precum şi de către microîntreprinderile care declară impozit pe veniturile microîntreprinderilor mai mic decât impozitul minim propus.

Impozitarea rezervelor din reevaluarea mijloacelor fixe, inclusiv a terenurilor, efectuate după data de 1 ianuarie 2004, pe măsura amortizării fiscale sau la momentul scăderii din gestiune a acestora
Neimpozitarea profitului reinvestit pentru anumite activităţi. (2010)
	Reducere nominală de 10% faţă de anul 2008, în scădere cu 0,4  pp ca pondere în PIB faţă de anul trecut.

Evoluţia este influenţată de diminuarea activităţii economice în anumite sectoare de activitate, precum şi de costurile mari de finanţare ale agenţilor economici în anul 2009. Estimăm că veniturile din impozitul pe profit vor reveni la nivelul de 2,3% din PIB în 2011 în contextul relansării creşterii economice.

	TVA

	Menţinerea actualelor cote de TVA.

Excluderea, până la data de 31.12.2010, a dreptului de deducere pentru TVA aferentă achiziţiilor de vehiculelor rutiere motorizate care sunt destinate exclusiv pentru transportul rutier de persoane, precum şi pentru taxa aferentă achiziţiilor de combustibil destinat utilizării pentru vehiculele care au aceleaşi caracteristici, aflate în proprietatea sau în folosinţa persoanei impozabile, cu excepţia vehiculelor care se înscriu în unele categorii.

Introducerea obligaţiei depunerii lunare a decontului de taxă pe valoarea adăugată de către persoanele impozabile care vor realiza achiziţii intracomunitare, chiar dacă au o cifră de afaceri sub plafonul de 100 mii Euro.
	Reducere nominală de 3% faţă de anul 2008, în scădere cu 0,7 pp ca procent în PIB faţă de anul 2008.

Veniturile din TVA sunt influenţate în anul 2009 de restrângerea activităţii economice în anumite sectoare de activitate, ce determină o scădere a valorii adăugate în aceste sectoare. Pe termen mediu veniturile din TVA vor înregistra o evoluţie ascendentă în contextul implementarii masurilor privind îmbunătăţirea colectării şi vor atinge 7,8% din PIB în anul 2011.

	Accize

	Devansarea programului de creştere a accizelor pentru ţigarete şi produse din tutun în 2009 (respectiv la 1 aprilie şi 1 septembrie).

Majorarea accizelor în anul 2009 pentru unele grupe de băuturi alcoolice, cu impact bugetar şi în anul 2010. 

Majorarea începând cu 1 ianuarie 2010 a accizei minime ca procent din acciza totală aferentă ţigaretelor din categoria de preţ cea mai vândută.
Devansarea calendarului de creştere a accizelor din anul 2011 în anul 2010, pentru unele produse energetice, suplimentar creşterilor prevăzute pentru anul 2010.
	Creştere nominală de 14% faţă de anul 2008, în creştere cu 0,2 pp ca procent în PIB faţă de anul 2008. 

Având în vedere deprecierea asteptată a monedei naţionale şi măsurile fiscale, se aşteaptă ca veniturile din accize să atingă 3,1% din PIB în anul 2011.

	Contribuţii la asigurările sociale

	Revenirea la nivelul contribuţiilor de asigurări sociale din semestrul I 2008.

Reglementarea prin Codul fiscal a contribuţiilor de asigurări sociale şi egalizarea bazei impozabile prevăzute pentru calculul contribuţiilor cu cea utilizată la calculul impozitului pe salarii.
	Înregistrează o dinamică accelerată în cadrul veniturilor bugetare, de 13%, (în creştere cu 0,7 pp din PIB) faţă de anul 2008, în condiţiile majorării ratei de contribuţie de asigurări sociale de stat la angajator cu 2,3 pp şi cu 1 pp la angajat. Evoluţia moderată a câştigului salarial mediu brut pe termen mediu va conduce la diminuarea ponderii contribuţiilor până la 10,1% din PIB în anul 2011.


Cadrul bugetar pe termen mediu este orientativ şi nu include măsurile fiscale şi administrative ce vor fi luate pentru creşterea ponderii veniturilor în PIB pe termen mediu. Acest cadru va fi ajustat odată cu finalizarea viziunii fiscal bugetare pe termen mediu care va fi concretizată în perioada următoare într-o Cartă a finanţelor publice.
Graficul 5.2 Evoluţia veniturilor bugetare în perioada 2008-2011

Sursa: Ministerul Finanţelor Publice,  calculate conform metodologiei cash

Ajustarea deficitului bugetar de la 5,4% din PIB înregistrat în anul 2008 la 5,1% din PIB (metodologia europeană ESA 95) prevăzut pentru anul 2009 reprezintă o ţintă realistă a guvernului, tinind cont de contextul economic dificil national si international. 
Prin bugetul iniţial adoptat pentru anul 2009 Guvernul a propus ajustarea cheltuielilor pentru bunuri şi servicii cu 1,6% din PIB (reducerea nominală a acestora cu 15%), a subvenţiilor cu 0,4% din PIB şi a cheltuielilor de personal cu 0,9% din PIB, până la nivelul de 7,5% din PIB. Suplimentar, bugetul a fost rectificat pe partea de cheltuieli prin reducerea acestora faţă de bugetul aprobat cu 6,2 mld lei, din care 1,9 mld lei reprezintă ajustarea cheltuielilor de personal, 1,5 mld lei ajustarea cheltuielilor cu bunuri şi servicii, 3,3 mld lei reducerea transferurilor iar 1,7 mld lei reducerea cheltuielilor cu investiţiile. Cheltuiele cu dobânzile au fost majorate cu 1,8 mld lei pentru acoperirea costurilor de finanţare ale deficitului bugetar. 

Măsurile adoptate prin ordonanţa de rectificare bugetară vizează diminuarea efortului bugetar prin: 

-eliminarea /reducerea unor sporuri sau îndemnizaţii pentru anul în curs  

-blocarea tuturor posturilor vacante cu excepţia unui procent de maxim 15% din posturile care se vor vacanta ulterior intrării în vigoare a actului normativ.

-interzicerea achiziţionării de autoturisme, mobilier şi aparatură birotică, inclusiv a obiectelor de inventar de natura acestora. 
-monitorizarea agenţilor economici cu capital sau patrimoniu integral sau majoritar de stat şi filialelor acestora, sub aspectul încadrării în programele de reducere a arieratelor, creanţelor şi pierderilor, precum şi a cheltuielilor de personal prevăzute prin Bugetele de venituri şi cheltuieli aprobate. 

Pentru perioada 2010-2011 guvernul este decis sa continue raţionalizarea cheltuielilor curente prin reducerea subvenţiilor şi acordarea unor majorări salariale prudente la nivelul creşterii preţurilor de consum şi blocarea angajării în sectorul public, inclusiv analizarea structurilor organizatorice şi funcţiilor instituţiilor finanţate din venituri proprii, pe baza carora vor fi elaborate propunerile de raţionalizare a cheltuielilor acestora. În acest sens, Guvernul a hotărât instituirea unui sistem coerent de salarizare plecând de la principiile echităţii şi proporţionalităţii prin promovarea pina la sfirsitul anului a unei legislaţii unice în ceea ce priveşte salarizarea personalului din sistemul bugetar.

Graficul 5.3  Evoluţia componentelor de cheltuieli bugetare în perioada 2008-2011

Sursa: Ministerul Finanţelor Publice

Cheltuielile cu dobânzile vor ramine pe termen mediu la nivelul de 1,5% din PIB înregistrat în anul 2008. Funcţionarea stabilizatorilor automaţi va sprijini economia prin creşterea cheltuielilor cu asistenţa socială la 11,8% din PIB în anul 2009; odata cu relansarea aşteptată a economiei aceste cheltuieli vor încetini până la 11,4% din PIB în anul 2011.

Formarea brută de capital fix va creşte de la 5,4% din PIB în anul 2008 la 6,4% din PIB în anul 2009 şi 7,4% din PIB în anul 2010. Sursele de finanţare ale investiţiilor sunt resursele interne şi fondurile europene.

Tabelul 5.4 Sursele de finanţare ale investiţiilor publice

	
	2009

	
	mld eur
	% din PIB

	Total, din care:
	8,9
	7,1

	Resurse interne 
	5,2
	4,1

	Fonduri de preaderare
	0,9
	0,7

	Fonduri de postaderare

	1,9
	1,5

	Proiecte cu finanţare rambursabilă
	1,0
	0,8


Sursa: Ministerul Finanţelor Publice,  calculate conform metodologiei cash

Principalele sectoare care au o pondere ridicată în totalul investiţiilor publice sunt transporturile (20,2%), lucrările publice şi locuinţele (8,2%), infrastructura agricolă (13%), educaţia (5,8%),  protecţia mediului (3,7%) şi bugete locale (32,7%).

Tabelul 5.5  Alocarea investiţiilor pe ordonatori de credite-2009

	 
	milioane lei
	% din total

	Total
	37.931
	100%

	Ministerul Transporturilor şi Infrastructurii
	7.659
	20,19%

	Ministerul Agriculturii, Pădurilor şi Dezvoltării Rurale
	4.920
	12,97%

	Ministerul Dezvoltării Regionale şi Locuinţei
	3.100
	8,17%

	Ministerul Educaţiei, Cercetării şi Inovării
	2.195
	5,79%

	Ministerul Mediului
	1.390
	3,66%

	Bugetele locale
	12.422
	32,75%

	Alţi ordonatori de credite
	6.245
	16,46%


Sursa: Ministerul Finanţelor Publice

Proiecţia bugetară a guvernului include şi efectele pachetului de limitare a efectelor crizei asupra României, constând în măsuri pentru relansarea şi stimularea creşterii economice, măsuri pentru finanţarea economiei şi creşterea lichidităţii şi măsuri sociale.

5.4  Impactul aderării la Uniunea Europeană asupra finanţelor publice

Realizarea unui nivel înalt de absorbţie a fondurilor europene în perioada 2007-2013 reprezintă unul dintre obiectivele strategice ale României şi, în acelaşi timp, fructificarea unui beneficiu major al aderării la UE. Acest deziderat presupune concentrarea unor eforturi substanţiale pentru asigurarea unui sistem eficient de accesare şi implementare a fondurilor şi eliminarea/limitarea oricăror bariere ce pot afecta procesul de absorbţie.

Tabelul 5.6  Repartizarea sumelor alocate României în perioada 2007-2015
	
	
	
	milioane euro

	Instrument
	Public
	Privat
	Total

	Fonduri Structurale şi de Coeziune
	11.641.2
	7.571,0
	19.213,0

	Fondul European Agricol pentru Dezvoltare Rurala 
	1.968,1
	6.054,4
	8.022,5

	Fondul European pentru Pescuit
	57,7
	173,0
	230,7

	Fondul European de Garantare Agricola
	
	6.884,0
	6.884,0

	Total
	13.667,8
	19.682,4
	34.350,2


Sursa: Ministerul Finanţelor Publice

Pentru absorbtia fondurilor de preaderare, perioada 2009-2010 este decisivă având în vedere faptul că primirea fondurilor PHARE, ISPA şi SAPARD va înceta după realizarea integrală a programelor finanţate din aceste fonduri, în funcţie de angajarea şi efectuarea plăţilor convenite cu Comisia Europeană. 

Din fondurile post-aderare, pentru perioada 2009-2011 sunt estimate a fi rambursate de UE sume totale de 11.814,8 mil. euro.

Tabelul 5.6’ Repartizarea sumelor din fonduri post-aderare estimate a fi rambursate de UE in perioada 2009-2011

	
	
	
	
	milioane euro

	Instrument/An
	2009
	2010
	2011
	Total 2009-2011

	Fonduri Structurale şi de Coeziune
	1.031,7
	3.678,8
	3.496,9
	8.207,4

	Fondul European Agricol pentru Dezvoltare Rurala 
	617,3
	315,0
	449,6
	1.381,9

	Fondul European pentru Pescuit
	17,0
	7,9
	9,5
	34,4

	Fondul European de Garantare Agricola
	666,3
	775,6
	749,2
	2.191,1

	Total
	2.332,3
	4.777,3
	4.705,2
	11.814,8


În contextul noii abordări privind reflectarea în bugetul de stat a sumelor destinate finanţării propunerilor de proiecte şi proiectelor ce urmează să fie implementate de beneficiarii din administraţia publică în cadrul programelor aferente Politicii de Coeziune a UE, Politicilor Agricole Comune şi de Pescuit, precum şi altor facilităţi şi instrumente  postaderare care funcţionează pe principiul rambursării cheltuielilor către beneficiari, veniturile bugetului vor reflecta o parte din cheltuielile bugetare respective corespunzatoare sumelor cuvenite a fi rambursate de UE. Aceste sume vor fi înregistrate ca venit al bugetului din care au fost finantate proiectele.

Totodată, la sumele reflectate in veniturile bugetului, se adaugă cele rambursate de UE in contul cheltuielilor destinate beneficiarilor din sectorul privat, care nu fac obiectul reflectării in buget.

Pentru anul 2009 cheltuielile aferente proiectelor cu finanţare post-aderare ale administraţiei publice centrale şi locale şi cofinanţării programelor cu finanţare comunitară sunt estimate la 7,6 mld lei (1.43% din PIB). Veniturile din fondurile de post-aderare estimate pentru anul 2009 sunt de 4,8 mld lei, reprezentând 0,9% din PIB
.

Realizarea nivelului prognozat al veniturilor din fonduri post-aderare este direct condiţionată de accelerarea ritmului de absorbţie a fondurilor. În acest sens, un rol important îl va avea grupul interministerial de monitorizare a implementării fondurilor europene, coordonat de Primul-ministru şi care va analiza săptămânal gradul de atragere a acestor fonduri. 

În cadrul acestui organism, Ministerul Finanţelor Publice va avea o contribuţie majoră, în calitate de instituţie coordonatoare a procesului bugetar şi de coordonator naţional al gestionării fondurilor PHARE, ISPA şi instrumentelor structurale.

În tabelul următor este prezentată finanţarea prin buget a proiectelor finanţate din fonduri externe nerambursabile de la Uniunea Europeană, precum si estimarea sumelor ce vor fi rambursate de către UE în contul prefinantarilor din buget a proiectelor post-aderare. 

Tabelul 5.7 Finanţarea prin buget a proiectelor aferente fondurilor de la UE                                                                  -milioane lei-
	
	2009 
	2010 
	2011 

	Preaderare
	
	
	

	Cheltuieli din fonduri de la UE
	3.516
	740
	6

	Cofinantare de la buget (FNP)
	1.421
	1.362
	296

	Postaderare
	
	
	

	Venituri *)
	4.755
	10.134
	10.905

	Cheltuieli**)
	7.583
	16.551
	18.986


*)  Reprezintă sume cuvenite a fi rambursate de UE în contul plăţilor deja efectuate din buget pe seama fondurilor UE

**) Cuprinde valoarea totală a proiectelor prevazută la titlul VIII "Proiecte cu finanţare din FEN postaderare", plus cofinanţarea asistenţei financiare nerambursabile postaderare de la CE prevazută la titlul VII "Alte transferuri"

Sursa: Ministerul Finanţelor Publice

Aceste estimări sunt orientative, nivelul de absorbţie a fondurilor europene fiind monitorizat continuu de către Guvern, care va identifica şi promova soluţiile necesare pentru creşterea absorbţiei pe termen mediu şi pentru remedierea problemelor care au fost identificate în vederea valorificării depline a acestor finanţări în procesul de dezvoltare naţională.
5.5 Calculul deficitului structural şi ciclic

Pentru a estima elasticitatea impozitelor şi taxelor, precum şi elasticitatea cheltuielilor, s-a aplicat metodologia OCDE şi a CE, descrisă de van den Noord (2000) şi Girouard (2005). Această metodologie se bazează pe descompunerea fiecărei elasticităţi într-un număr de componente ce pot fi estimate prin utilizarea datelor existente şi a tehnicilor econometrice specifice. Elasticitatea veniturilor (impozitului pe venit, impozitului pe profit, contribuţiilor la asigurări sociale, impozitelor indirecte) şi a cheltuielilor este prezentată în tabelul de mai jos. 

Tabelul 5.8 Elasticitatea veniturilor şi cheltuielilor bugetare faţă de PIB 

	
	Venituri
	Cheltuieli

	
	Elasticitatea impozitului pe venit
	Elasticitatea contribuţiilor la asigurări sociale 
	Elasticitatea impozitului pe profit 
	Elasticitatea impozitelor indirecte
	Elasticitatea  cheltuielilor primare

	Met. Van der Noord (2000)
	1,04
	0,76
	1,20
	0,97
	-0,10


 Sursa: Ministerul Finanţelor Publice; Comisia Naţională de Prognoză, RQM

Componentele structurale ale bugetului sunt obţinute prin scăderea componentei ciclice din componenta buget curent, utilizând formula de mai jos: 

Componenta ciclică a fiecărei categorii de venituri şi cheltuieli (

 ) este calculată prin utilizarea output gap-ului şi a elasticităţii estimate faţă de PIB (

Tabelul 5.9  Deficitul ciclic şi structural                                                        (% din PIB)
	% în PIB
	2007
	2008
	2009
	2010
	2011

	1. Creşterea PIB real 
	6,2
	7,1
	-4,0
	0,1
	2,4

	2. Sold curent 
	-2,5
	-5,4
	-5,1
	-4,1
	-2,9

	3. Plăţi nete de dobândă
	0,8
	0,8
	1,5
	1,7
	1,5

	4. Output gap 
	4,30
	6,40
	-1,14
	-3,50
	-3,35

	5. Componenta ciclică a bugetului 
	1,22
	1,82
	-0,34
	-1,00
	-0,97

	6. Sold ciclic ajustat 
	-3,72
	-7,22
	-4,76
	-3,10
	-1,93

	7. Sold primar ajustat 
	-2,92
	-6,42
	-3,26
	-1,40
	-0,43


Sursa: Ministerul Finanţelor Publice; Comisia Naţională de Prognoză, RQM

Calculul pentru perioada 2007-2011 se bazează pe premisele PIB real şi ale output gap-ului prezentate în tabelul de mai sus. Astfel, ţinând cont de aceste ipoteze, se observă că deficitul ajustat ciclic primar a crescut la 6,42% din PIB în anul 2008 şi este estimat să scadă până la 0,43% din PIB în anul 2011.

5.6 Datoria publică şi strategia de administrare a datoriei

Gradul de îndatorare publică a României s-a situat sub 15% din PIB, net inferior plafonului de 60% stabilit prin Tratatul de la Maastricht. Astfel, pe fondul creşterii economice susţinute, la sfârşitul anului 2007 datoria guvernamentală calculată conform metodologiei UE (ESA95) reprezenta 12,7% din PIB, în timp ce la sfârşitul lui 2008 nivelul acestui indicator a fost 13.6% din PIB, din care datoria internă 5,5%, iar cea externă 8,1%.

Graficul 5.4  Structura datoriei guvernamentale

Sursa: Ministerul Finanţelor Publice

Structura datoriei guvernamentale la 31 decembrie 2008 pe instrumente de datorie arată că emisiunile de titluri guvernamentale reprezentau 41.7% din total datorie, diferenţa fiind acoperită cu împrumuturi. În ceea ce priveşte maturitatea iniţială aferentă datoriei guvernamentale, 18,5% din datorie a avut scadenţa pe termen scurt, iar 81,5% a avut scadenţa pe termen mediu şi lung În acelaşi timp, trebuie menţionat că în ceea ce priveşte structura datoriei guvernamentale dupa tipul ratei dobânzilor, 55,2% a fost datorie cu rată variabilă de dobândă. Datoria guvernamentală în monedă locală la sfârşitul lui 2008 reprezenta 41,5% din total datorie, în timp ce din datoria guvernamentală contractată în valută, cea mai mare pondere era reprezentată de datoria denominată în EUR, respectiv 44,1% din total datorie guvernamentală.

Graficul 5.5  Structura datoriei guvernamentale pe tipuri de valută

Sursa: Ministerul Finanţelor Publice

Finanţarea deficitului bugetar în anul 2008 şi refinanţarea datoriei publice guvernamentale a fost realizată prin:

· emisiuni de certificate de trezorerie şi obligaţiuni de stat de tip benchmark pe piaţa internă în valoare de 12,5 mld lei şi o emisiune de Euroobligaţiuni pe pieţele externe de capital, în valoare de 750 milioane Euro;

· trageri din împrumuturile destinate finanţării de proiecte contractate cu institutiile financiare internationale, în sumă de 2,2mld lei şi tranşa de 250 de milioane de Euro din împrumutul contractat de la BEI, destinat cofinanţarii contribuţiei de la bugetul de stat a programelor de investiţii eligibile pentru asistenţa nerambursabila UE;

· împrumuturi temporare din disponibilităţile contului curent general al trezoreriei statului în sumă de 12,3mld lei;

· împrumuturi contractate de autorităţile administraţiei publice locale în sumă de 3 mld lei; 

· sume recuperate de către Autoritatea pentru Valorificarea Activelor Statului din activele bancare neperformante şi venituri din activitatea de privatizare, în sumă de 0,4 mld lei.

Astfel, în anul 2008  au fost emise în mod regulat titluri de stat pe piaţa internă, conform calendarului anunţat de emisiuni, în vederea îndeplinirii obiectivului de  dezvoltare a pieţei titlurilor de stat şi de construire a curbei de randamente aferentă titlurilor de stat pe piaţa internă. 

Graficul 5.6 Structura titlurilor de stat emise în anul 2008 pe tipuri de scadenţe

Graficul 5.7  Evoluţia randamentelor
 anualizate ale titlurilor de stat la data de 31 decembrie 2008

Sursa: Ministerul Finanţelor Publice

În ceea ce priveşte garanţiile de stat, reglementările legislative naţionale în vigoare
 prevăd acordarea acestora de către Ministerul Finanţelor Publice numai în baza unei legi speciale emise în acest scop, pentru proiectele de importanţă majoră şi numai cu avizul Consiliului Concurenţei în vederea respectării angajamentelor României în domeniul ajutorului de stat. În anul 2008 nu au fost emise garanţii de stat.

Tabelul 5.10 Garanţii de stat                                                                            - mil. EUR -
	
	2005
	2006
	2007
	2008

	Valoarea garanţiilor de stat pentru împrumuturi interne şi externe, din care :
	403,3
	58,6
	118,9
	0,0

	- contractate de autorităţi ale administraţiei publice locale
	12,8
	7,2
	0,0
	0,0

	- contractate de operatori economici
	390,5
	51,4
	118,9
	0.0


Sursa: Ministerul Finanţelor Publice

În perioada 2009-2011 se va urmări realizarea obiectivului principal privind menţinerea în limite sustenabile a nivelului datoriei publice guvernamentale şi asigurarea surselor necesare finanţării deficitelor bugetare şi a resurselor de plată a serviciului datoriei la un cost cât mai redus şi un nivel al riscului acceptabil, în condiţiile dezvoltării pieţei titlurilor de stat. 

Finanţarea deficitului bugetar se va realiza în principal din surse interne, şi în completare din surse externe, incercându-se, în funcţie şi de evoluţiile pieţelor financiare interne şi externe, încadrarea în obiectivele incluse în Strategia privind administrarea datoriei publice guvernamentale pentru perioada 2008-2010, printre care cele mai importante sunt:

1. creşterea controlată a datoriei publice guvernamentale;  

2. reducerea costurilor cu datoria publică guvernamentală pe termen mediu şi lung;  

3. limitarea riscurilor aferente portofoliului de datorie publică  guvernamentală;  

4. dezvoltarea pieţei titlurilor de stat.

Până la 31martie 2009, pe baza consultărilor cu participanţii pe piaţa titlurilor de stat în ceea ce priveşte volumul şi instrumentele de datorie utilizate pentru finanţarea deficitului bugetar, au fost emise titluri de stat în valoare de 20,3 mld lei, din care certificate de trezorerie în valoare de 20,0 mld.lei cu scadenţe la 1, 3, 6 luni si 1 an, diferenţa fiind reprezentată de obligaţiuni de tip benchmark cu scadenţa de 3 si  5 ani. Prin această politică agresivă de emitere de titluri de stat pentru acoperirea necesarului de finanţare încă din prima parte a anului 2009 se intenţionează crearea unui buffer în trezoreria statului, astfel încât să se reducă intervenţiile trezoreriei statului pentru acoperirea golurilor temporare.Comparativ cu randamentul titlurilor de stat emise în luna decembrie, randamentul titlurilor de stat emise în luna martie s-a redus în medie cu 2,75% în funcţie de scadenţa titlurilor de stat, iar urmare deciziei BNR din 5 februarie 2009 de a reducere rata dobânzii de politică monetară la 10% şi a tinţei de inflaţie medie stabilită în acest an la 5,8%, se asteaptă ca nivelul acestor randamente să se reducă usor în continuare. În prezent, randamentele maxime acceptate la licitaţiile pentru titlurile de stat  se situează la nivelul de 11,5%.

Ministerul Finanţelor Publice are în vedere utilizarea în continuare, în procesul de finanţare, a împrumuturilor externe, din cadrul pachetului de finanţare extern care urmează a fi contractat de la FMI, Comisia Europeană, Banca Mondială şi alte instituţii financiare internaţionale, în valoare totală de 19,95 miliarde euro, se estimează că o sumă de aprox. 2,5 mld. Euro va putea fi trasă în anul 2009 în cadrul facilităţii de asistenţă tehnică financiară pe termen mediu de la CE şi o sumă de cel puţin 500 milioane euro în cadrul împrumuturilor de tip DPL contractate de la Banca Mondială, sume care vor putea fi utilizate pentru finanţarea deficitului bugetar şi refinanţarea datoriei publice scadente.

5.7 Analize de sensitivitate 

5.7.1 Analiza pe Buget

Pe partea de venituri, încasările din impozite şi taxe sunt în mod evident influenţate de consumul nominal şi de fondul de salarii. Faţă de scenariul macroeconomic de bază, am estimat pentru anul 2009 influenţa creşterii medii mai reduse a salariului brut pe economie de la 5,8% la 4,8%, o dinamică negativă a numărului salariaţilor de la 0,4% la -0,6% şi o reducere a ritmului de creştere nominală a PIB-ului cu un punct procentual de la 12,83% la 11,83%. 

Tabelul prezentat în continuare ilustrează impactul pe care îl au modificările variabilelor macroeconomice menţionate anterior asupra veniturilor bugetului general. După cum ne aşteptam, impactul este negativ, şi mai ales în cazul contribuţiilor sociale, o reducere a nivelului de angajare în economie determină o reducere a veniturilor bugetare de 0,11% din PIB, în timp ce o creştere mai redusă a salariului mediu brut pe economie determină o scădere de 0,07% din PIB.

Tabelul 5.11 Sensitivitatea veniturilor bugetului general consolidat faţă de modificările variabilelor macroeconomice

	Categoria de impozite şi taxe (ponderea în PIB)
	Baza macroeconomică
	Modificări ale bazei macroeconomice

(pp)
	Modificări ale veniturilor 

(% din PIB) 2009

	1. Impozitul pe venitul personal (3,5%)
	Salariul mediu brut 
	Redus cu 1
	-0,024

	
	Nivelul de angajare
	Redus cu 1
	-0,029

	2. Contribuţiile la asigurări sociale (9,9%)
	Salariul mediu brut 
	Redus cu 1
	-0,074

	
	Nivelul de angajare
	Redus cu 1
	-0,125

	3. Impozitul pe profit (2,3%)
	Salariul mediu brut 
	Redus cu 1
	0,032

	
	Nivelul de angajare
	Redus cu 1
	0,043

	
	Produs intern brut
	Redus cu 1
	-0,01

	4. Taxa pe valoarea adaugată (7,3%)
	Salariul mediu brut 
	Redus cu 1
	

	
	Nivelul de angajare
	Redus cu 1
	

	
	Produs intern brut
	Redus cu 1
	-0,018

	Total
	Salariul mediu brut 
	Redus cu 1
	-0,066

	
	Nivelul de angajare
	Redus cu 1
	-0,111

	
	Produs intern brut
	Redus cu 1
	-0,028


Sursa : Ministerul Finanţelor Publice

5.7.2 Analiza de sensitivitate a datoriei publice

În acest subcapitol sunt analizate influenţa creşterii economice asupra ponderii datoriei guvernamentale în PIB, influenţa deprecierii/aprecierii monedei locale faţă de EURO asupra plăţilor de dobândă aferente datoriei guvernamentale şi influenţa creşterii ratelor de dobândă asupra plaţilor de dobândă aferente datoriei guvernamentala.

Analiza influenţei creşterii economice- Pentru analiza influenţei diminuarii ritmului de creştere economică asupra stocului de datorie publică, s-au utilizat două scenarii. Un prim scenariu este realizat pe baza proiecţiilor prezentate în cadrul macroeconomic pe termen mediu, iar cel de al doilea scenariu (scenariul alternativ) a fost construit pe baza ipotezei unei creşteri economice mai mici cu cca 1% faţă de scenariu de baza. În scenariul de bază ponderea datoriei guvernamentale în PIB va creşte cu 8,4% în anul 2011 comparativ cu anul 2008 (de la 13,6% în anul 2008 la 22,0% în anul 2011), iar în scenariul alternativ ponderea datoriei guvernamentale în PIB creşte cu 8,6% (de la 13,6% în anul 2008 la 22,2% în anul 2011). 
Analiza influenţei deprecierii/aprecierii  monedei locale faţă de EURO si USD- Pentru această analiză s-au utilizat un scenariu de baza şi un scenariu alternativ construit pe baza ipotezei  deprecierii cu 5 % a monedei naţionale faţă de EURO si USD pe termen mediu. Dacă în scenariul de baza ponderea plăţilor de dobândă în PIB va creşte de la 0,77% în anul 2008 la 1,5% în anul 2011,  în scenariul alternativ ponderea plăţilor de dobândă în PIB va creşte până la 1,52 % în anul 2011. Analiza influenţei creşterii ratei de dobândă- Pentru această analiză s-au utilizat un scenariu de bază şi un scenariu alternativ construit pe baza ipotezei unei creşteri a ratelor de dobândă (EURIBOR şi LIBOR) cu 1% faţă de scenariu de bază. În scenariul de bază ponderea plăţilor de dobândă în PIB va creşte de la 0,77 % în 2008 la 1,5% în anul 2011, în timp ce în scenariul alternativ ponderea plăţilor de dobândă în PIB va creşte până  la 1,53 % în anul 2011. .

Concluzionând, sensitivitatea portofoliului actual de datorie guvernamentală este redusă la fluctuaţiile de creştere economică, rată a dobânzii şi cursului de schimb valutar datorită în principal dimensiunii reduse a portofoliului de datorie guvernamentală.

5.8  Consecinţele bugetare ale reformelor structurale în sectorul de pensii

În contextul problemelor legate de îmbătrânirea populaţiei şi de costurile aferente,  implementarea sistemului de pensii obligatorii administrate privat (pilonul II) a reprezentat o etapă importantă în reformarea sistemului de pensii. Deşi pe termen scurt această măsură va avea un impact negativ asupra deficitului bugetar, pe termen lung se estimează că va reduce volumul cheltuielilor publice si va conduce la imbunatatirea sustenabilitatii sistemului de pensii.

In acest sens au fost luate măsuri legislative de lărgire a bazei de impozitare, cât şi de atragere a unor noi categorii de contribuabili.Incepând din ianuarie 2008, baza de impozitare este reprezentată de venitul brut realizat lunar (în loc de salariul brut lunar). In plus, au fost introduse in baza de impozitare noi categorii de venituri: cenzoratele, consiliile de administraţie, stimulentele, plata cu ora, indemnizaţia de clinică pentru medici. De asemenea, s-a eliminat plafonul de de 5 salarii medii brute la stabilirea contribuţiei pentru asigurările sociale de stat platite asiguraţi. 

Pentru a evalua impactul bugetar al contribuţiilor la Pilonul II de pensii, s-au utilizat urmatoarele ipoteze:

· primul an de evaluare este anul 2008, rata de colectare este 95%,

· contribuţia individuala este de 2% in 2008 şi 2009, 2,5% in 2010 şi 3% in 2011

· numărul contribuabililor  cu vârsta de pana la 35 de ani reprezinta 70% din numărul total de angajaţi, 

· din numărul persoanelor cu varsta cuprinsă între 35-45 ani care contribuie la sistemul public de pensii, o pondere de 75%  îşi va exercita opţiunea de a contribui la Pilonul II,

· venitul mediu brut, numărul mediu de angajaţi şi distribuţia după vârstă a acestora au fost prognozate în raport cu datele statistice pentru anul 2008 şi de perspectivele demografice conform EUROPOP 2008.

Tabelul  5.12 Diminuarea contribuţiei la sistemul public de pensii                                                                                                                              

	 
	2008
	2009
	2010
	2011

	Contribuţii direcţionate spre Pilonul 2 , mil. lei     
	832
	1499
	1928
	2387

	
	
	
	
	

	Pondere în PIB, %
	0,20%
	0,29%
	0,36%
	0,42%


Sursa: Ministerul Finanţelor Publice

Analiza arată că impactul bugetar al implementării Pilonului II este relativ redus: valoarea contribuţiilor individuale direcţionate către la Pilonul II, este de 0,2% din PIB în 2008, şi va creşte progresiv la 0,42% din PIB în 2011, ajungând la aproape 1% din PIB în anul 2017 când valoarea cotei direcţionate din sistemul pay-as-you-go va atinge nivelul său maxim de 6%. 

Pilonul III – schema de pensii opţionale administrate privat a fost implementat în septembrie 2007. Dacă până la sfârşitul lunii septembrie 2007, s-au raportat doar 14,5 mii de  participanţi, în decembrie 2008 erau înscrise circa 151 mii de persoane, iar activele nete au totalizat 84 milioane lei. Fondurile care operează în cele 2 sisteme au investit majoritatea activelor în titluri de stat, obligaţiuni de stat, depozite bancare etc.

6. CALITATEA FINANŢELOR PUBLICE
6.1 Cheltuielile bugetare
Deteriorarea semnificativă a contextului macroeconomic şi proiecţiile viitoare potenţează importanţa calităţii finanţelor publice, de aceea una dintre priorităţile principale ale Guvernului României pentru perioada următoare este consolidarea calităţii finanţelor publice prin îmbunatăţirea eficienţei, transparenţei şi responsabilităţii modului de utilizare a resurselor publice.

Pentru asigurarea resurselor bugetare necesare investiţiilor şi susţinerii sectoarelor economice cu valoare adăugată mare, Guvernul are în vedere consolidarea politicii bugetare şi implementarea începand cu următorul ciclu bugetar a unui cadru fiscal obligatoriu pe termen mediu, prin care să se realizeaze ex-ante conexiunea între politicile publice prioritare, obiectivele acestora şi resursele bugetare. Codul fiscal ce urmează a fi finalizat în perioada următoare, va conferi stabilitate şi simplificare legislativă şi va îmbunătăţi predictibilitatea sistemului fiscal. Principiile cotei unice de impozitare vor fi menţinute, de asemenea vor fi reglementate prin Codul fiscal contribuţiile de asigurări sociale şi se introduce un sistem minim de impozitare pentru asigurarea concurenţei loiale în mediul de afaceri şi înlocuirea bazei impozabile volatile cu o bază impozabilă certă. În domeniul parafiscalităţii, din totalul de 489 taxe existente în prezent, se reduce numarul taxelor parafiscale cu 179 taxe/tarife (din care un număr de 99 sunt taxe si tarife de autorizare)- 36 de taxe/tarife se anuleaza iar 143 taxe/tarife se reduc prin comasarea unui numar de 264 taxe/tarife. 

În ce priveşte îmbunătăţirea administrării fiscale, obiectivele de reformă vizează creşterea eficienţei activităţii de administrare a veniturilor bugetare, cu scopul îmbunătăţirii serviciilor oferite contribuabililor, creşterii transparenţei şi simplificării procedurilor de administrare în vederea reducerii costurilor de conformare voluntară. 

Obiectivul cheie al politicii bugetare este alocarea cu prioritate a resurselor  bugetare  către proiecte de investiţii în infrastructură economică cu o importantă capacitate de stimulare a creşterii potenţiale. Sporirea cheltuielilor cu investiţii publice, inclusiv prin creşterea volumului fondurilor europene absorbite va susţine o dinamică pozitivă a investitiilor în economie, afectată de presiunea exercitată de evoluţia creditului. De asemenea efectul de multiplicare a acestor investiţii ar putea atenua impactul advers exercitat asupra cererii interne de previzibila încetinire a dinamicii veniturilor salariale din sectorul privat, precum şi de întărirea politicii cheltuielilor bugetare cu salariile şi achiziţiile de bunuri şi servicii şi de creşterea ratei şomajului din sectorul privat. 

Având în vedere constrângerile fiscale din actualul context economic şi priorităţile de investiţii prezentate anterior, strategia bugetara are în vedere o mai mare austeriate şi eficienţă a cheltuielilor publice curente-ajustabile. Atitudinea austeră a politicii bugetare, care să se concretizeze în reducerea deficitului bugetar şi implicit a decalajului dintre economisire şi investiţii, reprezintă condiţia esenţială pentru minimizarea costurilor economice şi sociale ale parcurgerii procesului necesar de ajustare a dezechilibrelor macroeconomice într-un context global advers, marcat de o prelungită criză economică şi financiară.
6.2 Venituri  bugetare

În ciuda creşterii economice din ultimii ani, ponderea veniturilor bugetare în PIB stagnează în jurul valorii de 32% în timp ce ponderea cheltuielilor publice a crescut semnificativ.

Graficul 6.1 Veniturile şi cheltuielile bugetare (ESA 95) în raport cu creşterea PIB

Sursa: 2004-2007 conform raportării la Eurostat, 2008 reprezintă estimări ale Ministerului Finanţelor Publice

Fiscalizarea economiei este redusă şi există încă activităţi care se desfăşoară în afara pieţelor, în gospodăriile populaţiei sau la negru. Creşterea economică ridicată din perioada 2005-2008 a fost însoţită de o majorare a activităţilor din economia neobservată, precum şi de extinderea evaziunii fiscale. Ponderea economiei neobservate în PIB s-a majorat de la 14,5% în anul 2004 la peste 21% în anul 2008, din care munca la negru constituie cea mai importantă parte a economiei neobservate (in primele 9 luni din 2008 munca la negru reprezenta 50,8% din economia neobservată).

Tabelul 6.1 Venituri potenţiale din economie - estimări la nivelul anului 2008

	Indicatori
	Valoare 

( mil. lei)
	Pondere din total
	% 

din PIB

	Total venituri, din care din:
	58.116
	100,0%
	11,3

	Munca la negru
	29.556
	50,9%
	5,8

	Evaziune fiscală la TVA
	23.815
	41,0%
	4,6

	Sector informal
	4.745
	8,1%
	0,9


Sursa: Calcule CNP pe baza datelor INS

Întreaga economie neobservată este nefiscalizată, iar progrese în fiscalizarea acesteia nu se pot înregistra decât într-o perspectivă îndelungată. Veniturile bugetare potenţiale rezultate din fiscalizarea economiei neobservate sunt estimate la 11% din PIB, din care 5% din PIB a reprezentat în anul 2008 evaziunea fiscală la plata TVA.

Creşterea capacităţii de colectare are în vedere modernizarea şi simplificarea procedurilor, îmbunătăţirea utilizării declarării on line şi a plăţii în cont unic, crearea de unităţi specializate în valorificarea activelor complexe ale debitorilor, precum şi îmbunătăţirea regulilor privind angajarea răspunderii solidare. Pentru reducerea economiei ascunse prin diminuarea evaziunii fiscale, se au în vedere urmatoarele măsuri:
· Creşterea eficienţei controlului prin intensificarea prezenţei în zonele cu risc fiscal ridicat

· Crearea unui nucleu de control unitar şi armonizarea metodologiilor şi programelor de control ale structurilor Agenţiei Naţionale de Administrare Fiscală

· Dezvoltarea activităţii de informaţii fiscale prin îmbunătăţirea şi extinderea surselor de informaţii

· Extinderea competenţei organelor de control: competenţe de cercetare penală (Garda Financiară), competenţe de solicitare şi participare la percheziţii (Garda Financiară şi Autoritatea Naţională a Vămilor) şi inspecţie fiscală la persoane fizice.

Reducerea arieratelor se va realiza prin aplicarea următoarelor măsuri :
· Monitorizarea lunară a evoluţiei arieratelor şi a comportamentului agenţilor economici din punct de vedere al solvabilităţii acestora;

·  Aplicarea cu operativitate a măsurilor de executare silită, gradual, începând cu bunurile şi valorile care nu afectează activitatea principală a contribuabilului;

·  Implementarea rezultatelor proiectului de twining Facilitatea în Tranziţie  RO/2007 – IB/FI/08, proiect prin care se va realiza un sistem informatic standardizat de gestiune şi monitorizare a arieratelor.

7. SUSTENABILITATEA PE TERMEN LUNG A FINANŢELOR PUBLICE

Din perspectiva demografică, pe termen lung, România se va confrunta cu probleme majore legate de îmbătrânirea populaţiei: speranţa de viaţă este în creştere, tinzând către un nivel relativ apropiat de media Uniunii Europene, dar rata de fertilitate este printre cele mai scăzute din Uniune.

La evaluarea sustenabilităţii finanţelor publice, factorii determinanţi luaţi în calcul se referă la evoluţia demografică, economică şi a pieţei muncii.

Pentru această ediţie a programului de Convergenţă au fost utilizate ipotezele demografice EUROPOP 2008 realizate de Eurostat şi prognozele pentru evoluţia pietei muncii şi a indicatorilor macroeconomici elaborate de CE, rezultatele fiind obţinute cu un model dezvoltat in cadrul Ministerului Finanţelor Publice
.

7.1 Evoluţii demografice

Prognoza demografică elaborată de Eurostat indică pentru Romania o scădere semnificativă a populaţiei, cu 4,6 milioane de persoane  în 2060 comparativ cu anul 2008. 

Procesul de îmbătrânire accelerată a populaţiei este şi rezultatul ratei mici de fertilitate. In anul 2008  rata de  fertilitate a fost de 1,32 copii  la o femeie, cu mult sub nivelul optimal de reproducere. Conform prognozei Eurostat in 2060 se va înregistra o valoare de 1,52 copii  la o femeie, apropiată de media Uniunii,  dar şi această valoare este sub nivelul de reproducere necesar pe întregul orizont de prognoză.

Graficul 7.1  Evoluţia populaţiei

[image: image26.emf]0

5000000

10000000

15000000

20000000

25000000

200720092011201320152017201920212023202520272029203120332035203720392041204320452047204920512053205520572059

15_64 65+ Total


Sursa datelor: Eurostat-EUROPOP 2008

Structura pe grupe de vârstă a populaţiei va fi profund afectată:  ponderea populaţiei în vârstă de muncă (grupa 15-64 ani) se va diminua semnificativ (o scădere de 15 puncte procentuale pe orizontul de prognoză). Ponderea populaţiei tinere are o tendinţă de contracţie deoarece scăderea populaţiei feminine de vârstă fertilă va contracara efectul de creştere a ratei de fertilitate,  în schimb, ponderea populaţiei peste 65 de ani se va dubla la sfârşitul perioadei.

Tabelul 7.1. Indicatori demografici

	
	2008
	2020
	2030
	2040
	     2050
	2060

	Rata de  fertilitate
	1,32
	1,37
	1,41
	1,44
	1,48
	1,52

	Speranţa de viaţă la nastere (ani)
	
	
	
	
	
	 

	Barbaţi
	69,8
	73,0
	75,5
	77,8
	79,9
	81,9

	Femei
	76,6
	79,3
	81,3
	83,2
	85,0
	86,6

	Speranţa de viaţă la 65 ani
	
	
	
	
	
	 

	Barbaţi
	13,6
	15,2
	16,6
	17,9
	19,2
	20,4

	Femei
	16,3
	18,0
	19,4
	20,7
	22,0
	23,2

	Migratie netă  (mii)
	-5,6
	6,3
	-0,8
	12,9
	12,7
	3,9

	Populatie (milioane)
	21,4
	20,8
	20,0
	19,2
	18,1
	16,9

	-in vârstă de muncă (15-64)  % din total
	69,9%
	67,9%
	66,8%
	62,6%
	57,3%
	53,6%

	-peste 65ani, % din total
	14,9%
	17,4%
	20,3%
	25,5%
	30,9%
	35,0%

	Peste 55 ani, % din pop în vârstă de muncă
	37,2%
	43,3%
	52,6%
	66,0%
	80,3%
	87,7%


Sursa datelor: Eurostat-EUROPOP 2008, DG ECFIN

Viteza procesului de îmbătrânire va modifica raportul dintre populaţia la vârsta de pensionare şi populaţia activă, ceea ce aduce schimbări majore în structura pe vârstă, cu implicaţii negative pentru piaţa muncii. 

În 2050 se va înregistra maximul ponderii populaţiei active peste 55 de ani în populaţia în vârstă de muncă. 

7.2 Evoluţia pieţei muncii 

Prognoza ratelor de dependenţă indică o deteriorare semnificativă : ponderea populaţiei peste 65 ani în populaţia în vârstă de muncă (15-64) va creşte de la 21% în anul 2008 la 65%  în anul 2060 şi rata totală de dependenţă (populaţia sub 15 ani şi peste 64 ani ca pondere în populaţia în vârstă de muncă este posibil să se dubleze la finele perioadei de prognoză.

Tabelul 7.2.  Forţa de muncă şi rate de dependenţă

	 
	2008
	2020
	2030
	2040
	2050
	2060

	Forţa de muncă, mii persoane
	9875
	9650
	8811
	7918
	6868
	6051

	Rata de participare (15-64 ani)
	63,0%
	64,8%
	62,4%
	60,8%
	60,5%
	61,3%

	         - vârsta 25-54 ani
	78,9%
	77,1%
	75,3%
	74,7%
	75,2%
	75,1%

	        - vârsta 55-64 ani
	42,4%
	47,1%
	48,2%
	45,6%
	44,2%
	45,4%

	Rata de ocupare (15-64 ani)
	58,7%
	61,0%
	58,6%
	57,2%
	56,9%
	57,6%

	Ponderea populaţiei în vârstă
	15,1%
	17,7%
	22,3%
	25,3%
	26,3%
	22,5%

	Rata de dependenţă a persoanelor peste 65 ani
	21%
	26%
	30%
	41%
	54%
	65%

	Rata totală de dependenţă
	43%
	47%
	50%
	60%
	75%
	87%


Sursa: Eurostat-EUROPOP 2008

Pe termen scurt, în urmatorii 3 ani se estimeaza scăderea ratei de dependenţă având în vedere creşterea vârstei de pensionare, dar şi măsurile de limitare a eligibilităţii pentru pensionarea anticipată. 

Prognoza pe termen lung a cheltuielilor cu pensiile a luat în considerare ipotezele demografice EUROPOP 2008 realizate de Eurostat. Prognozele iniţiale
 pentru evoluţia pieţei muncii şi a indicatorilor macroeconomici au fost  ajustate în acord cu evoluţiile recente şi cu prognoza de creştere economică 2009-2011 elaborată de Comisia Naţională, păstrând tendinţa iniţială de reducere a decalajului tehnologic (TFP) faţă de media UE. Faţă de varianta anterioară, s-au introdus următoarele modificări, ţinând cont de prevederile legislative recent aprobate:

a) creşterea contribuţiei de asigurări sociale de stat în anul 2009 cu 2,4 pp faţă de media anului 2008,

b) calculul pensiei medii în anul 2009 s-a realizat în funcţie de noua valoare a punctului de pensie stabilită in luna ianuarie a.c. (43,2% din salariul mediu brut pe economie); pentru 2010-2060 s-a considerat procentul de 45%,
c) introducerea din anul 2009 a unui plafon minim pentru pensia de asigurări sociale de stat,

d) înăsprirea condiţiilor pentru acordarea pensiei anticipate şi de invaliditate,

e) introducerea, în mod gradual, a unor categorii de contribuabili exceptaţi de la plata contribuţiei sociale la bugetul de asigurări sociale.

Pe lângă scenariul de bază care include modificările sus-menţionate, s-a construit şi un scenariu alternativ care ia în calcul propunerile de reformă convenite cu FMI: indexarea pensiei în funcţie de inflaţie, creşterea vârstei de pensionare pentru femei şi creşterea cheltuielilor pentru grupurile vulnerabile de pensionari.

Scenariul de bază

Tabelul 7.3.   Prognoza pe termen lung a cheltuielilor cu pensiile                % în PIB                                           

	
	2008
	2010
	2030
	2040
	2050
	2060

	Pensii de asigurări sociale

	7,1%
	8,5%
	9,8%
	11,7%
	13,3%
	14,0%

	din care, 

pilonul 1
	6,1%
	6,5%
	7,9%
	9,6%
	11,4%
	12,1%

	   Pilonul  2 de pensii
	  
	
	0,1%
	0,4%
	1,3%
	1,8%


Sursa: Ministerul Finantelor Publice

Rezultatele estimate prin modelul de pensii pentru scenariul de bază indică o creştere a ponderii cheltuielilor totale cu pensiile în PIB la 14% respectiv la 12,1% din PIB pentru sistemul asigurări sociale de stat (Pilonul 1) la finele intervalului de prognoză.  

Pilonul 2 va avea o pondere din ce în ce mai semnificativă în totalul cheltuielilor cu pensiile, începând cu anul 2050, atingând o pondere de 1,8% din PIB în anul 2060. 

Scenariul alternativ

Tabelul 7.3.   Prognoza pe termen lung a cheltuielilor cu pensiile                % în PIB                                           

	
	2008
	2010
	2030
	2040
	2050
	2060

	Pensii de asigurări sociale

din care,
	7,1%
	8,3%
	5,7%
	5,5%
	5,4%
	5,0%

	- pilonul 1
	6,1%
	6,5%
	5,0%
	4,5%
	4,5%
	4,2%

	 Pilonul  2 de pensii
	  
	
	0,1%
	0,4%
	1,3%
	1,9%


Scenariul alternativ care implică decuplarea creşterii pensiilor de creşterea salariilor, prin indexarea numai în funcţie de inflaţie, determină reducerea cheltuielilor cu pensiile şi stabilizarea acestora la un nivel apropiat de veniturile sistemului de pensii începând cu anul 2040. In anul 2060 rezultă un sold pozitiv al sistemului de pensii, dar comparativ cu scenariul de bază, rata de înlocuire este mai redusă la finele intervalului de prognoză. 

7.3  Măsuri pentru îmbunătăţirea fertilităţii

Având în vedere ipotezele demografice pe termen lung, creşterea ratei fertilităţii este esenţială pentru ameliorarea scenariului care, în condiţiile actuale date, prevede o un ritm rapid de îmbătrânire a populaţiei. În acest sens guvernul a adoptat Legea 396/2006 privind acordarea unui sprijin financiar la constituirea familiei care prevede acordarea unei sume de 200 de euro pentru fiecare familie, cu condiţia ca ambii soţi să fie la prima căsătorie. În plus, în scopul creşterii natalităţii, s-a modificat OUG nr.148/2005 - privind susţinerea familiei în vederea creşterii copilului, prin introducerea opţiunii ca indemnizaţia lunară de creştere a copilului să reprezinte 85% din  media lunară a veniturilor profesionale din ultimele 12 luni (dar maxim 4000 lei) sau 600 lei şi un stimulent lunar suplimentar de 100 lei. De asemenea, mamele beneficiază de concediu pentru creşterea copilului în vârsta de până la doi ani, sau,în cazul copilului cu dizabilităţi, de până la 3 ani.

De la 1 ianuarie 2007, cuantumul alocaţiei de stat pentru copii este de 200 lei lunar, în situaţia copiilor în vârstă de până la doi ani, respectiv în cazul copilului cu handicap, de pâna la 3 ani. Prin adoptarea Legii nr. 263/2007 privind înfiinţarea, organizarea şi funcţionarea creşelor, s-a creat cadrul legal adecvat pentru creşterea, îngrijirea şi educarea timpurie a copiilor în vârstă de până la 3 ani. Adoptarea acestei legi asigură şi aplicarea programului de acordare a tichetelor de creşă.

7.4 Sectorul de sănătate

În ultimii ani indicatorii stării de sănătate au înregistrat un progres, dar se menţin încă la un nivel redus comparativ media la nivelul UE. Pentru cunoaşterea stării de sănătate a populaţiei şi a factorilor de risc a fost  organizat Programul naţional de evaluare a stării de sănătate care a demarat în iulie 2007 şi s-a definitivat în anul 2008.

Chiar dacă cheltuielile sectorului au crescut în ultimii ani la de 3-4% din PIB, nivelul acestora se situează sub cu media UE, iar calitatea serviciilor de medicale este sub aşteptările populaţiei. în scopul îmbunătăţirii calităţii şi eficienţei serviciilor de sănătate, a creşterii accesului populaţiei la îngrijirile medicale, a fost demarată reforma structurală în domeniul sănătăţii  a sistemului sanitar.
Principalele obiective ale reformei sunt:

· asigurarea unei finanţări adecvate a sistemului sanitar, astfel încât să fie îndeplinite cât mai bine nevoile populaţiei;

· scăderea costurilor în asistenţa medicală spitalicească, prin îmbunătăţirea managementului unităţilor sanitare spitaliceşti care funcţionează pe baza principiului autonomiei financiare, 

· creşterea capacităţii asistenţei medicale ambulatorii de a rezolva problemele de sănătate ale cetăţenilor ţării, inclusiv prin asigurarea cabinetelor de medicină de familie cu tehnică de calcul, programe informatice şi servicii de comunicaţii,  

· crearea şi consolidarea sistemului naţional de asistenţă medicală de urgenţă şi de prim- ajutor calificat.

În vederea asigurării resurselor financiare s-au adoptat următoarele măsuri:

· creşterea  resurselor prin mărirea numărului de contribuabili;

· reglementarea funcţionării sistemului de asigurări private (complementare) de sănătate în vederea diversificării bazei de resurse, creşterii concurenţei în cadrul sistemului;

· introducerea şi definitivarea conceptului de co-plată şi a pachetului minimal de servicii de sănătate.

Implicarea suplimentară a sectorului privat în furnizarea de servicii medicale este esenţială pentru reducerea presiunii exercitate asupra resurselor publice şi îmbunătăţrea calităţii serviciilor medicale. O sursă suplimentară pentru investiţii a fost asigurată prin introducerea în anul 2006 a taxei pe viciu, în vederea combaterii consumului excesiv de produse din tutun şi băuturi alcoolice, a îmbunătăţirii infrastructurii sistemului public de sănătate şi a finanţării programelor de sănătate, îmbunătăţirea parcului auto şi pentru achiziţionarea de ambulanţe.

Pentru asigurarea utilizării eficiente a Fondului Naţional Unic de Asigurări Sociale de Sănătate  au fost elaborate protocoale de practică ca baza de decontare şi au fost stabilite activităţile avizate de Casa Naţionala de Asigurări de Sănătate. 

8. CARACTERISTICI INSTITUŢIONALE ALE FINANŢELOR PUBLICE

Guvernul si-a propus promovarea unei Legi a Responsabilitatii Fiscale pina la sfirsitul anului care sa aduca modificari substantiale ale cadrului institutional de implementare a politicii bugetare. In acest sens se intentioneza crearea unui Consiliu Fiscal si diminuarea gradului de discretionism in politica bugetara prin introducerea unor reguli de politica bugetara care trebuie urmate dea lungul timpului. In plus, guvernul va realiza o strategie bugetara pe termen mediu si un cadru asociat de cheltuieli bugetare obligatorii. Masurile vor conduce la o mai buna functionare a stabilizatorilor automati si vor minimiza probabilitatea de a avea derapaje de la obiectivele prestabilite de politica bugetara asa cum s-a intimplat in anul 2008.

Pentru îmbunătăţirea capacităţii analitice, Ministerul Finantelor Publice a implementat în anul 2008 Modelul RQM (Romanian Quarterly Model). Modelul îşi propune să faciliteze efectuarea de scenarii şi simulări ale efectelor diverselor tipuri de şocuri macroeconomice asupra finanţelor publice. 

Modelul RQM este un model trimestrial cu un orizont de prognoză de 3-4 ani. Modelul constă din şase blocuri interconectate: ofertă, cerere, salarii şi preţuri, sectorul extern, sectorul financiar, sectorul guvernamental.

Structura modelului este specifică unui model de tip error correction, ceea ce permite diferenţierea dintre relaţiile economice pe termen lung şi dinamica pe termen scurt a variabilelor macroeconomice. Acest tip de abordare, care este prezentă în marea majoritate a modelelor macroeconometrice utilizate în momentul actual, combină rigoarea econometrică a modelelor de tip Vector Autoregresiv (VAR) cu fundamentele teoretice ale modelelor de tip Computable General Equilibrium Models (CGEMs). Metodologia permite determinarea riguroasă, prin metode econometrice, a unei ecuaţii de dinamică pe termen scurt care are la bază fundamente teoretice pertinente privind evoluţia pe termen lung a economiei. Acest lucru asigură faptul că variabilele descrise converg către valorile de la steady state, în timp ce dinamica pe termen scurt poate capta evidenţele empirice. 

Deşi în versiunea curentă modelul este complet funcţional, este necesar ca dezvoltarea acestuia să continue. Printre îmbunătăţirile care se pot aduce modelului, se numără:

· integrarea în model a modulelor care calculează PIB potenţial şi output gap. Prin includerea în model, metodologia furnizată pentru estimarea output gap poate fi complet automatizată. În prezent, estimarea PIB potenţial şi a output gap se realizează distinct de model;

· integrarea în model a modulelor care calculează deficitul bugetar ajustat ciclic (CAB). Prin includerea în model, metodologia furnizată în raportul anterior pentru estimarea elasticităţilor veniturilor şi cheltuielilor bugetare şi pentru estimarea CAB se poate automatiza complet. În prezent, estimarea CAB se realizează distinct de model.

· includerea anticipărilor în model în mod explicit;

· specificarea funcţiei de reacţie a autorităţii fiscale, care să utilizeze CAB;

endogenizarea ratei de dobândă prin calibrarea funcţiei de reacţie a Băncii Naţionale.

· ANEXE
Tabelul 1a. Proiecţii macroeconomice

	
	Codul

ESA
	2007
	2007
	2008
	2009
	2010
	2011

	
	
	Nivel 1)
Mld.lei
	Modificare procentuală

	1. PIB real
	B1*g
	366,2
	6,2
	7,1
	-4,0
	0,1
	2,4

	2. PIB nominal
	B1*g
	412,8
	19,8
	22,1
	5,4
	7,0
	7,7

	Componentele PIB-ului real

	3. Cheltuielile consumului privat
	P3
	265,0 
	11,6 
	9,1 
	-4,1 
	-0,6 
	2,0 

	4. Cheltuielile consumului public
	P3
	58,3 
	1,6 
	3,2 
	-11,0 
	0,1 
	1,2

	5. Formarea brută de capital fix
	P51
	113,8
	29,0 
	19,3 
	-6,5 
	-0,5 
	3,5 

	6. Modificarea stocurilor (% din PIB)
	P52
	
	0,1
	-3,5
	0,0
	0,0
	0,0

	7. Exporturi de bunuri şi servicii
	P6
	120,1
	7,9 
	19,4 
	-13,7 
	1,7 
	2,8 

	8. Importuri de bunuri şi servicii
	P7
	194,2
	27,2 
	17,5 
	-15,6 
	-0,4 
	2,6 

	Contribuţii la creşterea PIB

	14. Cererea internă finală
	
	-
	15,6
	12,5
	-6,6
	-0,5
	2,5

	15. Modificarea stocurilor 
	P52
	-
	0,1
	-3,5
	0,0
	0,0
	0,0

	16. Export net 
	B11
	-
	-9,5
	-1,9
	2,6
	0,6
	-0,1


1) Nivelul real al PIB şi al componentelor sale este în preţurile anului precedent

Tabelul 1b. Evoluţia preţurilor

	
	2007
	2008
	2009
	2010
	2011

	
	Modificare procentuală

	1. Deflatorul PIB
	12,7
	14,0
	9,9
	6,9
	5,1

	2. Deflatorul consumului privat
	4,9
	9,0
	6,1
	3,8
	3,3

	3. Indicele armonizat al preţurilor de consum 
	4,48
	7,85
	5,8
	3,5
	3,2

	4. Deflatorul consumului public
	10,3
	18,8
	9,2
	8,2
	6,1

	5. Deflatorul investiţiilor
	10,4
	12,1
	7,0
	6,0
	4,8

	6. Deflatorul exportului (bunuri şi servicii)
	1,5
	7,0
	11,9
	2,5
	2,6

	7. Deflatorul importului (bunuri şi servicii)
	-7,5
	3,9
	2,0
	2,0
	1,8


Tabelul 1c.  Evoluţia pieţei forţei de muncă

	
	Codul

ESA
	2007
	2007
	2008
	2009
	2010
	2011

	
	
	Nivel

mii pers.
	Modificare procentuală

	1. Populaţia ocupată totală  

 - mii persoane
	
	9353
	0,4
	0,2
	-2,1
	0,5
	0,7

	2. Populaţia ocupată, ore lucrate
	
	
	-
	-
	-
	-
	-

	3. Rata şomajului -

 (conform definitiei BIM)  -%
	
	
	6,4
	5,8
	8,0
	7,7
	7,4

	4. Productivitatea muncii pe persoană   

 (PIB real/ persoana ocupata)
	
	
	5,8
	6,9
	-1,9
	-0,4
	1,7

	5. Productivitatea muncii orară
	
	
	-
	-
	-
	-
	-

	6. Compensaţia salariaţilor –mil.lei
	D1
	157970
	19,5
	22,0
	2,6
	-
	-

	7. Compensaţia pe salariat
	
	25490
	18,9
	20,5
	6,0
	-
	-


Tabelul 1d.  Balanţele sectoriale

	% din PIB
	Codul

ESA
	2007
	2008
	2009
	2010
	2011

	Soldul net, faţă de restul lumii 
	B9
	-12,9
	-11,9
	-6,3
	-5,4
	-5,2

	din care: 
	
	 
	 
	 
	 
	 

	- balanţa bunurilor şi serviciilor
	
	-14,0
	-12,8
	-7,4
	-6,3
	-5,8

	- balanţa veniturilor şi transferurilor
	
	0,5
	0,5
	-0,2
	-0,2
	-0,5

	- contul de capital
	
	0,6
	0,4
	1,2
	1,1
	1,1


Tabelul 2. Proiecţia bugetului consolidat

	 
	Codul

ESA
	2007
	2007
	2008
	2009
	2010
	2011

	
	
	Nivel (mil lei)
	% din PIB

	Împrumuturi nete (EDP B9) pe sub-sectoare

	1. Buget consolidat
	S.13
	-10.465,7
	-2,5
	-5,4
	-5,1
	-4,1
	-2,9

	2. Bugetul central
	S.1311
	-13.837,4
	-3,4
	-4,4
	-4,9
	-3,7
	-2,9

	3. Buget de stat
	S.1312
	 
	 
	 
	 
	 
	 

	4. Bugete locale
	S.1313
	-926,4
	-0,2
	-0,9
	-0,2
	-0,4
	-0,3

	5. Bugetul asigurărilor sociale
	S.1314
	4.298,1
	1,0
	-0,1
	0,0
	0,1
	0,3

	Buget consolidat (S13)

	6. Încasări totale
	TR
	140.499,4
	34,0
	33,1
	33,2
	33,7
	34,2

	7. Cheltuieli totale
	TE
	150.965,1
	36,6
	38,5
	38,3
	37,8
	37,0

	8. Soldul net
	EDP B.9
	-10.465,7
	-2,5
	-5,4
	-5,1
	-4,1
	-2,9

	9. Dobânzi 
	EDP D.41
	3.142,1
	0,8
	0,8
	1,5
	1,7
	1,5

	10. Balanţa primară
	 
	-7.323,6
	-1,8
	-4,7
	-3,6
	-2,4
	-1,4

	11. One-off şi alte măsuri temporare
	 
	-759,8
	-0,2
	 
	 
	 
	 

	Componentele veniturilor

	12. Impozite totale (12=12a+12b+12c)
	 
	80.562,8
	19,5
	19,1
	17,4
	18,0
	18,5

	12a. Impozite pe productie şi import 
	D.2
	52.675,7
	12,8
	12,3
	11,0
	11,6
	11,7

	12b. Impozite curente pe venit, avuţie, etc 
	D.5
	27.887,1
	6,8
	6,9
	6,4
	6,4
	6,8

	12c. Impozite pe capital 
	D.91
	 
	 
	 
	 
	 
	 

	13.  Contribuţii sociale
	D.61
	43.639,1
	10,6
	10,3
	11,0
	10,7
	10,8

	14. Venituri din proprietate 
	D.4
	3.918,6
	0,9
	0,8
	0,8
	0,8
	0,9

	15. Alte 
	 
	12.378,9
	3,0
	2,8
	4,1
	4,3
	4,0

	16=6. Venituri totale 
	TR
	140.499,4
	34,0
	33,1
	33,2
	33,7
	34,2

	p.m.: povara fiscală (D.2+D.5+D.61+D.91-D.995)
	 
	 
	
	
	
	
	

	Componentele cheltuielilor

	17. Remunerare angajaţi + consum intermediar
	D.1+P.2
	64.379,4
	15,6
	16,7
	14,6
	14,0
	13,8

	17a. Remunerare angajaţi
	D.1
	38.637,6
	9,4
	10,2
	9,1
	8,4
	8,1

	17b. Consum intermediar
	P.2
	25,741,8
	6,2
	6,5
	5,6
	5,6
	5,7

	18. Contribuţii sociale (18=18a+18b)
	 
	40.716,0
	9,9
	11,2
	11,8
	11,7
	11,4

	18a. Contribuţii sociale în natură
	D.6311, D.63121, D.63131
	2.370,0
	0,6
	0,6
	0,3
	0,3
	0,3

	18b. Contribuţii sociale, altele 
	D.62
	38.346,0
	9,3
	10,6
	11,5
	11,4
	11,2

	19=9. Dobânzi
	EDP D.41 
	3.142,1
	0,8
	0,8
	1,5
	1,7
	1,5

	20. Subvenţii
	D.3
	6.220,2
	1,5
	1,4
	1,4
	1,1
	1,1

	21. Formarea brută de capital fix
	P.51
	23.231,1
	5,6
	5,4
	6,4
	7,4
	7,3

	22. Altele 
	 
	13.276,3
	3,2
	3,1
	2,5
	2,0
	1,9

	23=7. Cheltuieli totale 
	TE

	150.965,1
	36,6
	38,5
	38,3
	37,8
	37,0

	p.m.: consumul guvernamental (nominal)
	P.3
	66.690,8
	16,2
	L
	L
	L
	L


Tabelul 3. Evoluţia datoriei guvernamentale

	% din PIB
	2007
	2008
	2009
	2010
	2011

	1.Nivelul datoriei guvernamentale brute (conform ESA)
	12,7%
	13,6%
	18,0%
	20,8%
	22,0%

	2. Modificarea datoriei guvernamentale. %
	-3,1%
	0,9%
	4,4%
	2,8%
	1,2%

	Contributia la modificarea datoriei brute

	3. Balanta primara
	-1,8%
	-4,7%
	-3,6%
	-2.4%
	-1.4%

	4. Dobanda ( incl. SIFM )
	0,8%
	0,8%
	1,5%
	1,7%
	1,5%

	5. Ajustari stoc-flux
	-2,1%
	4,8%
	6,5%
	3.5%
	1.1%

	Din care:                                            - Diferenţe între dobânzi plătite şi accrual
	-0,01%
	-0,01%
	-0,02%
	-0,01%
	-0,01%

	 - Acumularea netă de active financiare
	0,06%
	0,12%
	0,07%
	0,06%
	0,06%

	   din care : apărute din privatizare
	0,04%
	0,06%
	0,00%
	0,00%
	0,00%

	    - Efecte ale evaluării şi altele
	-2,2%
	4,7%
	6,5%
	3.5%
	1.1%

	p.m. rata dobânzii implicite asupra datoriei
	7,3%
	6,4%
	9,6%
	 8,9%
	7.3%

	Alte variabile relevante

	6. Active financiare lichide

	1,7%
	0,0%
	0,0%
	0,0%
	0,0%

	7. Datoria financiară netă ( 7=1-6 )
	11,0%
	13,6%
	18,0%
	20.8%
	22.0%


Tabelul 4. Evoluţii ciclice

	% din PIB
	Codul

ESA
	2007
	2008
	2009
	2010
	2011

	1. Creşterea reală PIB (%)
	
	6,2
	7,1
	-4,0
	0,1
	2,4

	2. Soldul net consolidat
	EDP

B9
	-2,5
	-5,4
	-5,1
	-4,1
	-2,9

	3. Cheltuieli cu dobânzi (inclusiv SIFIM înregistrat în consum)
	EDP

D41+SIFIM
	0,8
	0,8
	1,5
	1,7
	1,5

	4. Creşterea PIB potenţial (%)
	
	5,34
	4,98
	3,33
	2,55
	2,25

	Contribuţii ale factorilor:
	

	· muncă
	
	0,30
	0,31
	0,32
	0,24
	0,24

	· capital
	
	3,45
	3,94
	3,04
	2,65
	2,49

	-  productivitatea totală a factorilor
	
	1,58
	0,74
	-0,03
	-0,34
	-0,48

	5. Output gap
	
	4,30
	6,40
	-1,14
	-3,50
	-3,35

	6. Componenta ciclică
	
	1,22
	1,82
	-0,34
	-1,00
	-0,97

	7. Sold ajustat ciclic (2-6)
	
	-3,72
	-7,22
	-4,76
	-3,10
	-1,93

	8. Sold primar ajustat ciclic (7+3)
	
	-2,92
	-6,42
	-3,26
	-1,40
	-0,43


Tabelul 5.  Diferenţe faţă de varianta precedentă

	
	Codul ESA
	2007
	2008
	2009
	2010
	2011

	Creşterea PIB (%)

	Varianta precedentă
	
	6,1
	6,5
	6,1
	5,8
	

	Varianta actualizată
	
	6,2
	7,1
	-4,0
	0,1
	2,4

	Diferenţa
	
	0,1
	0,6
	-10,1
	-5,7
	

	Balanţa bugetară (% din PIB)

	Varianta precedentă
	
	-2,9
	-2,9
	-2,9
	-2,4
	

	Varianta actualizată
	
	-2,5
	-5,4
	-5,1
	-4,1
	-2,9

	Diferenţa
	
	0,4
	-2,5
	-2,2
	-1,7
	

	Datoria publică brută (% din PIB)

	Varianta precedentă
	
	11,9
	13,6
	14,2
	14,9
	

	Varianta actualizată
	
	12,7
	13,6
	18,0
	20,8
	22,0

	Diferenţa
	
	0,8
	0,0
	3,8
	5,9
	


Tabelul 6. Sustenabilitatea pe termen lung a finanţelor publice

	% din PIB
	2000
	2005
	2010
	2020
	2030
	2050

	Cheltuieli totale
	33,6
	35
	35,4
	41
	39
	37

	Cheltuieli cu pensiile
	6,7
	6,8
	8,3
	6,6
	5,7
	5,4

	Îngrijirea sănătăţii 
	3,5
	3,3
	3,6
	3,7
	4,0
	4,7

	Cheltuieli cu educaţia
	3,4
	4,3
	
	
	
	

	Venituri totale
	32,1
	33,2
	33,4
	40,5
	38,5
	37

	
	
	- ritmuri medii -

	Creşterea productivităţii muncii
	2,2
	8,6
	3,1
	3,9
	4,2
	3,6

	Creşterea reală a PIB
	2,1
	5,7
	3,3
	4,7
	4,4
	3,7

	
	- % -

	Rata de participare în rândul bărbaţilor 
	75,4
	69,5
	69,0
	73,2
	75,8
	78,3

	Rata de participare în rândul femeilor 
	61,8
	55,3
	57,7
	61,3
	63,1
	69,0

	Rata totală de participare 
	68,7
	62,4
	63,3
	67,2
	69,5
	73,6

	Rata şomajului – BIM
	6,9
	7,2
	7,7
	4,4
	4,2
	3,9

	Populaţia în vârstă de 65 ani şi peste / populaţia totală
	13,6
	14,7
	15,3
	16,9
	18,6
	22,3


� Legea nr. 312/ 2004, cu toate modificările şi completările ulterioare.


( Se referă la populaţia în vârstă de muncă (15-64 ani)


� Includ instituţiile autofinanţate, metodologia cash.


� Includ cofinanţarea naţională în valoare de aproximativ 3,2 mld lei


� Estimarea a avut în vedere ratele de intervenţie comunitară stabilite pentru diversele instrumente de finanţare.





� Randamentul (rata nominală a dobanzii ) este anualizat în funcţie de scadenţa cu care sunt emise titlurile de stat. Astfel, dacă titlurile de stat au fost emise pe 3 luni, se foloseşte formula: Y=[(1+y/400)^4-1]*100, unde y=randamentul.


� Ordonanţa de Urgenţă a Guvernului nr.64/ 2007


� Datele furnizate de DG ECFIN au fost utilizate pentru evaluarea cheltuielilor legate de îmbătrănirea populaţiei în cadrul Grupului de lucru pentru îmbătrănirea populaţiei şi sustenabilitate (AWG)


� elaborate de DG ECFIN  pentru România în cadrul exerciţiului comun pentru evaluarea cheltuielilor legate de îmbătrănirea populaţiei în cadrul Grupului de lucru pentru îmbătrănirea populaţiei şi sustenabilitate (AWG).





�Include pensiile plătite din bugetul de stat agricultorilor, armatei, MIRA etc(care nu sunt incluse în PAYG)


� Titluri de compensare Dacia


� reprezinta disponibilitatile in contul in valuta al MFP din incasari din activitatea de privatizare.

